Air naik di 14 sungai lima negeri malam ini, lepasi paras normal

Empat belas sungai utama di lima negeri merekodkan bacaan melebihi paras waspada, amaran dan bahaya, menurut catatan laman sesawang Jabatan Pengairan dan Saliran (JPS) yang dikemas kini sehingga jam 9,15 malam ini (19 Oktober 2022).

Lima daripada sungai itu adalah di Johor, Sarawak (empat), masing-masing dua di Melaka dan Kedah, serta Pahang (satu).

Di Johor, dua sungai mencatat bacaan melepasi paras bahaya, manakala tiga lagi pada paras amaran.

Sungai Senggarang di Senggarang, Batu Pahat mencatat bacaan 3.65m, melebihi tahap normal 2.70m, manakala Sungai Skudai di Parit Keliling, Kampung Pasir, Johor Bahru pula mencatat 1.09m (-0.30m).

Tiga sungai yang mencatat paras melebihi amaran ialah Sungai Mati di Pulau Penarik, serta Sungai Kesang di Telok Rimba, Tangkak, dan Empangan Bekok di Batu Pahat.

Di Melaka, lencongan Sungai Malim di Klebang Besar di Melaka Tengah mencatat bacaan melebih paras bahaya 10.72 meter (m) berbanding paras normal 0.50m, manakala Sungai Melaka di Batu Hampar pula merekodkan pada paras amaran apabila mencatat bacaan 1.70m (1.30m paras normal).

Di Sarawak, tiga sungai mencatat paras waspada dan dua lagi tahap amaran setelah air naik melepasi paras normal.

Sungai Batang Rajang di Punan Bah B, Kapit, yang mencatat 10.13m berbanding paras normal 5.37m, manakala sungai di Batang Baram di Long Lama, Miri pula mencatat bacaan 7.48m (3.00m paras normal)

Stesen Bintulu Kastam Wharf di Bintulu pula mencatat paras amaran 1.72m (0.50m paras normal), manakala stesen Marudi di Miri pula mencatat bacaan 2.82m (3.00m paras normal).

Di Kedah, dua sungai melebihi tahap amaran apabila Sungai Kedah di Jambatan Lebuhraya, Kota Setar merekodkan bacaan 1.51m (1.30m), manakala Sungai Pendang di Pekan Pendang (2.44m/1.80m)

Di Pahang, Sungai Jempol di Ran Felda Jengka, Maran mencatat paras waspada apabila merekodkan bacaan 29.77m berbanding 27.40m paras normal.

Di Terengganu, Sungai Tersat di Kampung Sekayu, Hulu Terengganu pada tahap waspada apabila merekodkan bacaan pada 18.28m (17.00m paras normal).


Zahid langgar janji ‘No Anwar, No DAP’ punca imej parti terjejas: Pemerhati

Tindakan Datuk Seri Ahmad Zahid Hamidi melanggar janjinya “No Anwar, No DAP” sebelum ini menyebabkan punca utama imej UMNO terjejas sehingga dijauhi akar umbi sendiri.

Pemerhati politik menyifatkan penolakan rakyat dan akar umbi UMNO sendiri sebagai faktor utama parti itu semakin lemah, ia ditambah pula dengan keputusan dibuat oleh Presiden parti yang mengenepikan ketetapan dibuat sebelum ini.

Walaupun Zahid cuba menjelaskan kepada akar umbi rasional untuk bekerjasama dengan DAP dan menyokong Datuk Seri Anwar Ibrahim, namun ia masih tidak dapat menyakinkan akar umbi UMNO yang selama ini sudah didoktrin menolak dua susuk musuh utama parti itu.

Felo kanan Majlis Profesor Negara Jeniri Amir berkata, Zahid melanggar janjinya, iaitu “No Anwar, No DAP” apabila memimpin Barisan Nasional (BN) menyertai kerajaan campuran bersama Pakatan Harapan (PH), yang menjejaskan imej parti itu.

Zahid dalam Perhimpunan Agung UMNO 2021 menolak kemungkinan akan bekerjasama dengan PH dan Anwar.

Jeniri berkata, hubungan kerja baharu UMNO dan DAP juga menyebabkan akar umbi semakin berjauh hati.

“Mereka mengutuk DAP lebih lima dekad, tetapi kini bekerjasama dengan DAP, jadi bagaimana mahu mewajarkannya?” katanya dipetik laporan FMT.

Zahid kini berdepan tekanan supaya berundur selepas ramai termasuk veteran parti, Tan Sri Idris Jusoh mendesaknya segera meletak jawatan keputusan mengecewakan pada Pilihan Raya Negeri (PRN) Sabtu baru-baru ini.

UMNO mengalami kekalahan teruk dalam PRN minggu lalu selepas hanya menang 19 daripada 108 kerusi DUN ditandinginya.


Kes denggi di Kedah naik 143.8%

Kes denggi di Kedah meningkat sebanyak 143.8 peratus sehingga 11 Jun lepas apabila merekodkan 490 kes, berbanding 201 kes bagi tempoh sama tahun lalu.

Pengarah Kesihatan Kedah Dr Othman Warijo berkata satu kematian dicatatkan akibat denggi setakat ini manakala bilangan wabak meningkat kepada 55 kes berbanding hanya lapan bagi tempoh sama pada 2021.

“Daripada jumlah wabak yang dilaporkan ini terdapat tiga ‘hotspot’ yang telah berjaya dikawal, lapan wabak masih aktif manakala 44 wabak lagi telah tamat.

“Dalam tempoh itu, sebanyak 157,399 premis telah diperiksa dan 2,887 kompaun telah dikeluarkan di bawah Akta Pemusnahan Serangga Pembawa Penyakit (APSPP) 1975 dengan nilai lebih RM1.3 juta kepada pemilik premis yang terdapat pembiakan nyamuk Aedes,” katanya dalam satu kenyataan hari ini.

Sehubungan itu, Dr Othman berkata aktiviti kawalan dan pencegahan dijalankan bagi kesemua kes dan wabak denggi yang dilaporkan di semua lokaliti bagi memutuskan rantaian jangkitan.

“Antara aktiviti kawalan vektor yang dilakukan melibatkan pemeriksaan premis, semburan kabus, penghapusan tempat pembiakan dan pendidikan kesihatan akan dijalankan untuk setiap kes tunggal atau wabak.

“Bagi mengekang denggi dari terus merebak, masyarakat perlu membersihkan kawasan persekitaran dan memusnahkan tempat pembiakan nyamuk Aedes, menggunakan semburan aerosol, menggunakan ubat pembunuh jentik-jentik, menggunakan repelan serta mendapatkan rawatan segera sekiranya mengalami demam, sakit sendi teruk dan ruam,” katanya. – Bernama


Ramai wanita bekerja di Jepun bunuh diri

Kes bunuh diri dalam kalangan wanita bekerja di Jepun meningkat ketika pandemik Covid-19, menurut laporan diteribitkan kerajaan Negara Matahari Terbit itu semalam.

Kertas putih mengenai langkah pencegahan bunuh diri yang diluluskan oleh kerajaan menunjukkan jumlah kes dalam kalangan wanita meningkat sebanyak 935 kes kepada 7,026 pada 2020, lapor badan penyiaran awam NHK.

Kenaikan angka kes bunuh diri menandakan peningkatan pertama dalam dua tahun, kata laporan itu.

“Ia mencadangkan keadaan ini mungkin disebabkan oleh perubahan dalam suasana kerja yang disebabkan oleh penyebaran jangkitan Covid-19,” tambah laporan itu.

Dalam kalangan lelaki pula, jumlah kes bunuh diri turun sebanyak 23 kes kepada 14,055. Ia adalah penurunan ke-11 berturut-turut.

Keseluruhannya, seramai 21,081 individu menghabiskan nyawa mereka di negara itu tahun lalu, meningkat 912 kes daripada 2019.

“Ia merupakan kenaikan tahun ke tahun yang pertama sejak 2009. Peningkatan kes bunuh diri sebelumnya berlaku berikutan krisis kewangan global 2008,” kata laporan itu.

Peningkatan terbesar dalam kes bunuh diri di kalangan wanita yang bekerja membabitkan ‘kakitanga yang bekerja di pejabat, perkhidmatan kesihatan, atau menyediakan jenis perkhidmatan lain’.

“Terdapat peningkatan dalam bilangan kes di mana perubahan dalam persekitaran kerja, dan hubungan dengan orang lain di tempat kerja, disebut sebagai kemungkinan sebab atau motif bagi wanita itu membunuh diri,” kata laporan itu.

Japan sebagai negara ekonomi ketiga dunia melaporkan lebih 1.72 juta kes Covid-19, termasuk 18,275 kematian. – Agensi


Guna isu banjir elak PRU awal, Zahid kata pembangkang munafik

Datuk Seri Ahmad Zahid Hamidi melabel pembangkang sebagai munafik apabila tidak bersetuju dengan cadangannya sebelum ini supaya pilihan raya umum ke-15 (PRU-15) diadakan segera walaupun semasa musim banjir.

Presiden UMNO itu nampaknya naik angin selepas Timbalan Presiden PKR, Rafizi Ramli memulakan petisyen bagi membantah UMNO yang mendesak PRU-15 diadakan semasa musim banjir tetapi sebenarnya batang hidung pemimpin pembangkang pun tidak nampak semasa banjir di Johor baru-baru ini.

“Situasi ini menggambarkan sebuah `kemunafikan’ yang nyata oleh pembangkang yang sedang gigih memanipulasikan isu banjir kerana takut PRU-15 diadakan.

“Ironinya semasa banjir kilat berlaku pembangkang tidak kelihatan, malah dalam kesibukan meneruskan kempen politik untuk menghasut kebencian bagi berdepan PRU-15,” kata Zahid dalam hantaran di Facebook.

Zahid berkata petisyen dilancarkan oleh Rafizi itu tidak berguna kerana rakyat sebenarnya mahu turun mengundi walaupun pada musim banjir.

“Petisyen sebenar rakyat adalah menterjemahkan rasa meluat terhadap kemunafikan pembangkang yang telah banyak merosakkan negara melalui peti undi,” kata Zahid lagi.

Terdahulu, media melaporkan Menteri Besar Johor Datuk Onn Hafiz mendakwa ahli parlimen pembangkang tidak kelihatan di kawasan masing-masing ketika banjir kilat melanda negeri itu baru-baru ini.

Untuk rekod, Zahid sebelum ini menyatakan kesediaan UMNO dan Barisan Nasional (BN) berkempen meredah banjir walaupun semasa musim tengkujuh sekiranya Perdana Menteri Datuk Seri Ismail Sabri Yaakob bertindak membubar Parlimen.

Bagaimanapun, kenyataan Zahid itu menerima kritikan dan kecaman orang ramai yang menyifatkan tidak sensitif dengan kesusahan rakyat apabila sanggup bermain politik demi kepentingan peribadi masing-masing.

Spekulasi juga mengatakan Ismail Sabri mungkin membubarkan Parlimen selepas pembentangan Bajet 2023 pada 7 September ini dan sekaligus memberi laluan PRU-15 diadakan.


Kes baharu turun tetapi Perlis catat tiga angka

Jumlah jangkitan baharu Covid-19 dalam tempoh 24 jam sehingga 12 tengah hari tadi merekodkan penurunan, tetapi lapan negeri mencatat peningkatan , dengan Perlis mencecah tiga angka.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 13,754 kes baharu dikesan, menjadikan keseluruhannya 2,156,678 kes direkodkan sejak pandemik Covid-19 menular di negara ini awal tahun lalu.

Beliau berkata, Perlis hari ini merekodkan tiga angka apabila jangkitan meningkat daripada 97 kes semalam kepada 113 kes hari ini.

Beliau berkata dalam tempoh itu juga tujuh lagi negeri mencatat peningkatan kes baharu.

Johor merekodkan 1,913 jangkitan baharu berbanding 1,880 kes semalam; Sarawak (1,766 kes hari ini, 1,712 semalam); Sabah (1,629 kes hari ini, 1,199 semalam); Pahang (869 kes hari ini, 688 semalam); Kuala Lumpur (383 kes hari ini, 338 semalam); Negeri Sembilan (175 kes hari ini, 170 semalam); dan Labuan (8 kes hari ini, 3 semalam).

Selangor, walaupun merekodkan penurunan jangkitan, namun masih mencatat kes tertinggi dengan 1,985 kes berbanding 2,414 semalam.


Gerakan sokong usaha ajar Hadis 40 di sekolah kepada sekolah agama: Dominic

Usaha yang diperkenalkan untuk mengajar modul Penghayatan Hadis 40 Imam Nawawi di sekolah agama disokong Parti Gerakan Rakyat Malaysia (Gerakan), kata Datuk Dr Dominic Lau.

Presiden Gerakan itu berkata tidak masalah usaha mengajar itu diperluaskan kepada masyarakat Islam dan menyifatkan penjelasan dibuat kerajaan campuran sebelum ini menyebabkan segelintir masyarakat bukan Islam keliru serta tidak memahami isu sebenar.

Jelasnya, kenyataan awal daripada pihak yang berkenaan mengenai perkara itu adalah terlalu makro sekali gus mewujudkan kegelisahan orang ramai terutamanya kepada ibu bapa dan pelajar bukan Islam.

“Saya percaya bahawa setiap elemen kerohanian dan keagamaan perlu diterapkan dalam silibus pendidikan, perkara itu jelas. Apa yang penting adalah proses penerangan berkenaan dengan pendekatan tersebut.

“Cuma diharapkan Kementerian Pendidikan Malaysia (KPM) berpegang kepada kenyataan menterinya dan memberi jaminan tidak memperluaskan modul ini kepada pelajar bukan Islam,” ujarnya dalam satu kenyataan pada Ahad.

Kementerian Pendidikan Malaysia (KPM) sebelumn ini dalam kenyataan memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Pelaksanaan modul itu disasarkan kepada guru dan murid beragama Islam sahaja bertujuan memupuk semangat ihsan, kasih sayang dan memperkasakan kefahaman agama.

Tambah Dominic, sebagai rakyat berbilang kaum dan agama, semua pihak perlu memahami konteks kesederhanaan dan menghormati pendekatan keagamaan masing-masing.

“Selagi sesebuah pengajian tidak menimbulkan kesulitan kepada yang lain, tidak salah mereka (yang Islam) menghayati asas kesucian menghimpunkan panduan kehidupan dan dipercayai membantu pembentukan akhlak generasi muda Islam lebih baik.

“Saya berharap KPM akan mendekati pihak berkepentingan termasuk ibu bapa dengan penerangan perancangan, impak dan perjalanannya,” jelasnya lagi.


Dipanggil beri kenyataan bukan sebagai suspek, Tengku Zafrul mungkin juga dipanggil

Suruhanjaya Pencegahan Rasuah Malaysia (SPRM) memanggil untuk memberi kenyataan dan penjelasan berhubung program projek Jana Wibawa dan bukan sebagai suspek, jelas Tan Sri Muhyiddin Yassin.

Pengerusi Perikatan Nasional (PN) itu berkata semasa sesi tersebut, kerjasama sepenuhnya diberikan kepada pihak SPRM dalam siasatan melibatkan projek Jana Wibawa yang dikendalikan oleh Kementerian Kewangan sebelum ini.

“Saya sudah berikan kerjasama yang agak baik, mereka pun agak secara berhemah… tapi kerana nak minta beri kenyataan dan saya tanya adakah saya suspek, dia kata bukan suspek.

“Suspek bermakna mungkin saya dituduh, cuma saya diminta bantu untuk menjelaskan hal-hal yang telah saya jelaskan,” katanya semasa ditemui media selepas program derma darah anjuran TSM Charity Golf Foundation hari ini.

Sepanjang memberi kenyataan tersebut, Muhyiddin berkata pihak penyiasat SPRM memberi senarai syarikat yang tidak dikenalinya memandangkan proses kelulusan bagi projek tersebut diputuskan oleh pihak Kementerian Kewangan dan bukan pejabat Perdana Menteri.

“Sebahagian daripada lain itu dia (SPRM) tanya kenal ke tidak kontraktor. Saya tak kenal. Tak pernah berjumpa pun dengan mereka. Nama-nama syarikat pun saya tak tahu. Dia bacakanlah senarai syarikat,” katanya lagi.

Dalam pada itu, Muhyiddin juga mendedahkan berkemungkinan pihak SPRM juga akan memanggil bekas Menteri Kewangan, Tengku Datuk Seri Zafrul Tengku Abdul Aziz untuk membantu memberi kenyataan berhubung projek tersebut.

Selain itu, Muhyiddin menegaskan pasukan peguamnya sedang meneliti tindakan undang-undang terhadap beberapa tuduhan fitnah yang dilemparkan terhadapnya.

“Kita dah minta peguam kita teliti. Tak berhenti-henti fitnah terhadap saya. Anda semua baca, anda media, tuduhan macam-macam, media arus perdana bawa berita itu, televisyen pun bawa berita itu.

“Saya ini dah 50 tahun dalam kerajaan, tiada kes tuduhan rasuah kepada saya. Tiada salah guna kuasa. Bukan nak kata itu tapi tak report saya lama-lama dulu masa Timbalan Perdana Menteri? Tiada.

“Saya ikut peraturan. Saya nak tegaskan saya pegang teguh pada keluhuran undang-undang tapi mereka tak yakin. Mereka golongkan saya macam golongan perompak yang lain. Saya tidak begitu,” katanya.

Tegasnya, beliau ada prinsip dan akan sentiasa berpegang kepada prinsip yang benar.

Muhyiddin turut meluahkan kekecewaan dengan beberapa kenyataan yang seolah-olah menuduh beliau salah guna kuasa dan rasuah.

“Sesuatu perkara seperti itu tidak seharusnya mudah dikeluarkan kenyataan sampai hari ini… macam menuduh ini serius, yang dituduh ini, saya mantan Perdana Menteri, saya juga Pengerusi Perikatan Nasional (PN)

“Tapi saya tahu muslihatnya adalah politik supaya orang akan marah saya orang fikir saya perompak, penipu salah guna kuasa.

“Pertama kalau tidak curi duit, rasuahlah, tapi dia kata saya salah guna kuasa? Adakah saya salah guna kuasa?

“Di mana pihak berkuasa tapi undang-undang, ada Akta Perbendaharaan Kewangan. Itu bukan di peringkat saya, itu di peringkat Kementerian Kewangan. Kalau saya luluskan pun tidak sah,” ujarnya.


Anggota polis antara dua maut nahas 4 kenderaan dekat Pagoh

Dua lelaki termasuk seorang anggota polis maut dalam kemalangan empat kenderaan di laluan selatan Lebuhraya Utara-Selatan dekat Pagoh awal pagi tadi.

Anggota polis Senawi Jelani, 55, dan pemandu lori K Gunalan, 45, mengalami kecederaan parah di kepala dan badan. Kedua-dua mangsa maut di tempat kejadian akibat perlanggaran di Kilometer 134.7 Lebuhraya Utara-Selatan,

Komander Operasi Balai Bomba dan Penyelamat Pagoh, Pegawai Bomba Kanan II Ramli Abd Rahman berkata pusat gerakan Johor menerima panggilan kecemasan berhubung kemalangan itu pada jam 4.48 pagi.

Beliau berkata, seramai 16 anggota bomba dari Balai Bomba Pagoh dan Bukit Gambir bergegas ke lokasi diiringi unit Perkhidmatan Penyelamat Perubatan Kecemasan (EMRS).

“Kemalangan melibatkan sebuah kereta Proton Wira, sebuah lori Hino membawa air minuman dan dua treler yang mengangkut besi dan palet kayu.

“Empat mangsa terlibat dalam rempuhan itu terdiri daripada tiga warga tempatan dan seorang lelaki dari India.

“Akibat kemalangan itu, mayat dua mangsa yang maut tersepit di dalam lori dan kereta.

“Si mati dikenal pasti sebagai anggota polis yang menaiki Proton Wira, manakala seorang lagi mangsa dalam lorinya,” kata Ramli dalam satu kenyataan hari ini.

Ramli berkata, mayat kedua-dua lelaki itu kemudian diserahkan kepada polis untuk tindakan lanjut selepas anggota bomba mengeluarkannya daripada kenderaan.

Beliau menambah dua lelaki yang terselamat dikenali sebagai A Annadurai, 20, (warga India) dan Zamri Hashim, 29.

“Kedua-duanya terselamat dalam rempuhan itu dan dirawat oleh pegawai perubatan di tempat kejadian . Keseluruhan operasi tamat pada jam 8.30 pagi,” katanya.


‘Usah panik raya terkejut’

Timbalan Mufti Perak, Datuk Zamri Hashim menasihatkan umat Islam di negara ini supaya tidak terkejut atau panik sekiranya Aidilfitri disambut lebih awal daripada dijangkakan.

Ini kerana katanya, penetapan 1 Syawal di Malaysia dibuat berdasarkan Ikmanur Rukyah iaitu kebolehnampakan anak bulan Syawal, yang bergantung kepada cerapan pada 20 April nanti.

Menurutnya kebolehnampakan, ukuran dan umur anak bulan Syawal itu adalah berbeza mengikut negara.

“Menurut data yang diperoleh dan diukur, amat sukar untuk kita melihat anak bulan di tempat kita (Malaysia).

“Namun, masyarakat terkesan dengan sumber dari negara luar, yang sudah tentu ukuran anak bulannya berbeza-beza, umur bulan juga berbeza,” katanya menurut Bernama hari ini (16 April 2023).

Cerapan anak bulan di negara ini akan dijalankan di 29 lokasi di seluruh negara, pada Khamis, 20 April ini.

Terdahulu, terdapat kegusaran dalam kalangan rakyat Malaysia sejarah ‘raya terkejut’ seperti tahun lalu akan berulang apabila tular di media sosial spekulasi 1 Syawal jatuh pada 21 April ini.

Mengulas lanjut, Zamri meminta rakyat negara ini menunggu pengisytiharan Majlis Raja-Raja pada malam 20 April dan bersatu hati meraikan 1 Syawal seperti diumumkan nanti.

“Ikutlah apa yang ditetapkan nanti. Jangan panik kerana raya terkejut atau tidak, yang penting adalah kita mematuhi rukun dengan bertakbir dan melakukan solat sunat Aidilfitri. Kita tumpu hari raya sebagai ibadah.

“Kewajipan pemerintah adalah untuk melihat syiar Islam ditegakkan dan memastikan umat Islam bersatu padu.

“Kita tidak mahu berlaku seperti di negara lain, yang tarikhnya berbeza-beza seperti pada sekitar 80-an sehinggakan Majlis Raja-Raja membuat satu ketetapan standard supaya dapat dipatuhi oleh semua umat Islam di Malaysia,” katanya.


Rakyat kena ‘ajar’ kerajaan gagal tunaikan janji dalam PRN nanti: Muhyiddin

Pilihan Raya Negeri (PRN) di enam negeri boleh menjadi pentas untuk rakyat ‘ajar’ kerajaan campuran yang dilihat gagal menunaikan janji dan tidak menangani masalah ekonomi rakyat.

Pengerusi Perikatan Nasional (PN) Tan Sri Muhyiddin Yassin berkata kerajaan campuran gagal membuktikan kemampuan mereka untuk membantu rakyat, malah keluhan rakyat juga tidak dipandang serius sebaliknya kerajaan hanya tahu menghukum musuh politiknya.

“Namun, agak malang sekali harapan itu menjadi sia-sia nampak sangat kerajaan pusat tidak berupaya hendak membuktikan kecekapan mereka untuk menyelesaikan masalah yang dihadapi oleh rakyat khususnya dalam bidang ekonomi.

“Harga barang masih melambung naik, kos sara hidup tidak dapat diurus menjamin masa depan lebih selamat, apatah lagi masalah inflasi yang masih terus dihadapi pada hari ini. Tidak nampak satu pun inisiatif konkrit dan jitu yang dapat dilakukan untuk menyelesaikan masalah rakyat khususnya di Selangor,” katanya ketika berucap pada Jamuan Hari Raya Aidilfitri PN Selangor malam tadi.

Antara isu dibangkitkan adalah kos sara hidup, kebenaran pengeluaran Kumpulan Wang Simpanan Pekerja (KWSP), bantuan perniagaan, kenaikan kadar dasar semalaman (OPR) serta pemotongan subsidi elektrik.

Ujarnya, isu tersebut gagal ditangani kerajaan sehingga menyebabkan kehidupan rakyat semakin tertekan dan bertambah buruk.

Malah, dalam ucapan sama beliau turut menyelar Perdana Menteri, Datuk Seri Anwar Ibrahim dan partinya yang tidak menunaikan janji dibuat sebelum Pilihan Raya Umum Ke-15 (PRU-15).

Menurutnya, Pakatan Harapan (PH) tidak menghapuskan tol dan menurunkan harga minyak meskipun pemimpin mereka kini mengetuai kerajaan.

“Masalah OPR yang meningkat selalu, masalah subsidi elektrik yang sekarang ini sudah dipotong menyebabkan pengguna terpaksa membayar harga yang lebih tinggi.

“Janji untuk menghapuskan tol sampai hari pun ini tidak dapat dilaksanakan. Apa lagi janji yang mereka buat waktu berkempen pada PRU-15 untuk menurunkan harga minyak, sampai hari ini habuk pun tak ada, apalah mereka boleh berjanji tetapi tak dapat tunaikan. Cakap tak serupa bikin,” selarnya.

Terdahulu, Pengerusi PN itu memaklumkan puluhan ribu didakwa hadir pada majlis tersebut sekaligus menjadi manifestasi daripada rakyat khususnya di negeri ini terhadap sokongan partinya untuk berdepan PRN nanti.


Pendakwaan terpilih bermotif politik: Muhyiddin minta dibicarakan

Pengerusi Perikatan Nasional (PN), Tan Sri Muhyiddin Yassin mengaku tidak bersalah dan meminta dibicarakan terhadap enam pertuduhan yang dikenakan membabitkan empat dakwaan menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.

“Mengaku tidak bersalah dan mohon dibicarakan,” kata Muhyiddin yang juga bekas Perdana Menteri di hadapan Hakim Mahkamah Sesyen, Azura Alwi.

Bagi pertuduhan pertama, Muhyiddin didakwa menggunakan kedudukannya untuk suapan, iaitu wang berjumlah RM200,000,000 dari Bukhary Equity Sdn Bhd bagi milik parti, Bersatu.

Beliau turut didakwa menggunakan kedudukannya untuk satu suapan, iaitu wang berjumlah RM1,000,000 daripada syarikat Nepturis Sdn Bhd bagi milik partinya, Bersatu.

Bagi pertuduhan ketiga, beliau juga didakwa menggunakan kedudukannya untuk satu suapan, iaitu wang berjumlah RM19,500,000 daripada syarikat Mamfor Sdn Bhd bagi milik partinya.

Pertuduhan keempat pula, tertuduh didakwa menggunakan kedudukannya untuk suapan, iaitu wang berjumlah RM12,000,000 bagi milik partinya daripada Azman Yusoff.

Semua kesalahan itu dilakukan di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan, di Wilayah Persekutuan Putrajaya, antara 1 Mac 2020 hingga 20 Ogos 2021.

Pendakwaan dilakukan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta sama.

Seksyen berkenaan memperuntukkan hukuman penjara tidak lebih 20 tahun, denda tidak kurang lima kali ganda jumlah atau nilai suapan atau RM10,000 mengikut mana yang lebih tinggi jika disabitkan kesalahan.

Muhyiddin juga didakwa sebagai Presiden Bersatu menerima RM120 juta dan RM75 juta daripada sebuah syarikat yang dimasukkan ke dalam akaun CIMB Bank milik Bersatu.

Kesalahan itu dilakukan di CIMB Bank Cawangan Menara KL, Jalan Stesen Sentral, di sini, antara 25 Februari 2021 hingga 8 Julai 2022.

Pendakwaan mengikut Seksyen 4(1)(b) dibaca bersama Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613) yang boleh dihukum di bawah Seksyen 4 (1) akta sama.

Jika sabit kesalahan hukuman penjara maksimum 15 tahun, denda tidak kurang lima kali ganda jumlah atau nilai hasil aktiviti haram atau RM5 juta, yang mana yang lebih tinggi jika sabit kesalahan.

Prosiding kes diketuai Peguam Cara Negara, Datuk Ahmad Terrirudin Mohd Salleh, manakala tertuduh diwakili peguam Datuk K Kumarendran, Rosli Dahlan, Datuk Takiyuddin Hassan, Chetan Jethwani, Dev Kumaraendran, Mohamad Isa Mohamad Basir, Teh See Khoon dan Varsha Chelvi.

Mahkamah kemudian menetapkan wang jaminan RM2 juta dengan dua penjamin berserta syarat tambahan serahan pasport sehingga kes selesai sementara 26 Mei ini sebagai tarikh sebutan kes.


Penjawat awam sokong Israel ditahan polis positif dadah

Seorang penjawat awam berusia 31 tahun yang ditahan polis kerana didakwa menyokong Israel menerusi satu video berdurasi 59 saat yang dimuat naik di aplikasi TikTok didapati positif dadah.

Lelaki terbabit ditahan sepasukan polis Daerah Melaka Tengah dan hasil ujian kencing mendapati suspek positif dadah jenis morfin.

Ketua Polis Daerah Melaka Tengan ACP Afzanizar Ahmad berkata, pihaknya menerima laporan polis pada pukul 11.13 pagi semalam sebelum lelaki itu dipanggil untuk direkodkan keterangan, beberapa jam kemudian.

“Hasil siasatan yang dijalankan mendapati, suspek telah memuat naik satu video di aplikasi berkenaan dengan nama pengguna @pahlawan90, yang menyatakan sokongan terhadap Israel.

“Video tular tersebut telah menimbulkan reaksi negatif daripada masyarakat, kerana dilihat menyentuh sensitiviti agama,” katanya dalam satu kenyataan hari ini.

Afzanizar berkata, ujian saringan air kencing mendapati suspek positif dadah jenis morfin dan didapati suspek memuat naik video tersebut ketika di bawah pengaruh dadah.

Suspek kini direman selama dua hari bermula hari ini untuk siasatan berasingan di bawah Seksyen 15(1)(A) Akta Dadah Berbahaya 1952, selain itu, kes berkenaan disiasat di bawah Seksyen 505(C) Kanun Keseksaan kerana mengeluarkan kenyataan yang mendatang khianat awam dan Seksyen 233 Akta Komunikasi dan Multimedia 1998.

“Polis menyeru kepada orang awam supaya menggunakan paltform media sosial dengan bertanggungjawab, dengan mengelakkan membuat kenyataan yang menyentuh sesnsitiviti mana-mana agama dan masyarakat Malaysia yang berbilang kaum,” katanya.


Tiada salah staf TH Hotel pakai songkok atau kopiah: Idris

Bukan satu kesalahan untuk mana-mana staf Tabung Haji untuk memakai songkok atau kopiah semasa bertugas, kata Menteri di Jabatan Perdana Menteri (Hal Ehwal Agama), Senator Idris Ahmad.

Isu pemakaian songkok dan kopiah timbul susulan isu kakitangan TH Hotel Kelana Jaya (THKJ) yang mendakwa dilarang memakai songkok dan kopiah ketika bertugas.

Justeru, katanya, beliau sudah menghubungi Ketua Pegawai Eksekutif (CEO) TH, Datuk Seri Amrin Awaluddin, semalam, dan meminta perkara itu diselesaikan dengan segera.

“Tiada masalah sebenarnya (memakai songkok dan kopiah ketika bertugas) asalkan bersih, kemas, selamat, tertib, menutup aurat dan seragam.

“Saya meminta CEO TH segera menyelesaikan isu ini,” katanya dalam satu hantaran melalui Facebook semalam.

Beliau mengulas satu memorandum bertarikh 14 Januari lalu dikeluarkan pihak pengurusan THKJ, yang antara lain meminta semua kakitangan hotel itu untuk tidak memakai songkok atau kopiah ketika bertugas, kecuali sewaktu menunaikan solat.

Memorandum itu yang turut dikongsikan Idris melalui Facebook, ditandatangani oleh Pengurus Hotel THKJ, Mohamad Nazrul Nazib Nasihin.

Ketika mendapatkan penjelasan daripada Amrin berhubung memorandum terbabit, Idris berkata, beliau dimaklumkan bahawa ia dikeluarkan tanpa maklum balas daripada pihak pengurusan TH terlebih dahulu.

“Lepas balik dari solat isyak, saya mendapat maklumat mengenai memorandum THKJ. Terus hubungi CEO TH.

“Ini maklum balas CEO kepada saya. Memo dikeluarkan oleh Pengurus Hotel tanpa maklum balas (pengurusan TH),” katanya.


Tak perlu tangkap, Sanusi bukan pelarian : MB Terengganu

Pemimpin PAS menyifatkan tindakan penahanan terhadap rakan seperjuangan mereka pada jam 3 pagi tadi sebagai satu tindakan yang tidak perlu dilakukan.

Naib Presiden Pas, Datuk Seri Dr Ahmad Samsuri Mokhtar berkata Menteri Besar Kedah, Datuk Seri Muhammad Sanusi Md Nor bukannya pelarian yang perlu ditangkap polis sebelum didakwa di mahkamah.

“Kami para pimpinan tidak akan lari, jadi kenapa perlu ditahan pada pukul 3 pagi.

“Tidak perlu dilakukan demikian, beliau (Muhammad Sanusi) bukan pelarian yang mahu lari ke mana-mana,” katanya, lapor Utusan

Beliau berkata demikian selepas merasmikan Majlis Pecah Tanah Sekolah Menengah Imtiaz Yayasan Terengganu di Kampung Tok Muchong, Marang, hari ini.

Awal pagi tadi, Muhammad Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Muhammad Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran dan beliau mengaku tidak bersalah serta minta dibicarakan.

Dalam pada itu, Ahmad Samsuri yang juga Menteri Besar Terengganu berkata penahanan itu tidak menjejaskan sokongan rakyat terhadap PN menjelang pilihan raya negeri, 12 Ogos ini.

Malah beliau menegaskan tiada apa yang perlu ditakuti susulan tindakan dikenakan ke atas pemimpin PAS tersebut.


Betulkah dalam akaun Bersatu ada sehingga RM4 bilion? Lihat penyata

Suruhanjaya Pencegahan Rasuah Malaysia (SPRM) dilapor membekukan beberapa akaun milik parti Bersatu, baru-baru ini, menjelang Pilihan Raya Negeri (PRN) yang perlu diadakan di enam negeri sebelum Jun tahun ini.

Ahli Majlis Pimpinan Tertinggi (MPT) Bersatu, Dr Muhammad Faiz Na’aman mengesahkan pembekuan akaun berkenaan.

“Saya boleh sahkan perkara itu, namun maklumat terperinci tidak dapat saya kongsi buat masa sekarang. Ahli MPT dimaklumkan perkara ini beberapa hari lalu,” katanya menurut laporan akhbar Berita Harian hari ini (1 Februari 2023).

Dr Muhammad Faiz bagaimanapun percaya pembekuan akaun Bersatu itu ada kaitan dengan siasatan SPRM terhadap dana kerajaan RM92.5 billion yang didakwa diseleweng oleh kerajaan Perikatan Nasional (PN) ketika melaksanakan pelbagai pakej rangsangan susulan pandemik Covid-19.

Pada masa sama, bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkongsi penyata akaun yang sudah diaudit di sebalik pelbagai dakwaan mengaitkan kononnya parti itu menerima RM4 bilion daripada RM92.5 bilion dana Pakej Rangsangan Ekonomi.

“Bagi yang tuduh Bersatu terima RM4 bilion dari RM92.5 bilion dana Pakej Rangsangan Ekonomi boleh lihat penyata akaun parti tahun 2020 dan 2021 yang telah diaudit.

“Akaun yang diaudit ini telah dibentangkan dalam Perhimpunan Agung Tahunan BERSATU. Ia telah difailkan di ROS dan merupakan dokumen awam. Tak boleh tipu punya,” katanya.

Dr Marzuki berkata untuk rekod, Tan Sri Muhyiddin Yassin jadi Perdana Menteri pada 1 Mac 2020 dan meletak jawatan pada 16 Ogos 2021.

“Kalau RM4 bilion masuk dalam akaun Bersatu selepas Tan Sri Muhyiddin letak jawatan hebat betullah Bersatu.

“Sebagaimana amalan biasa, penyata kewangan Bersatu 2022 akan dibentangkan dalam PAT (Perhimpunan Agung Tahunan) pada bulan Mac nanti. Bolehlah sama-sama kita lihat ada tak RM4 bilion tu.

“Untuk rekod, UMNO ada RM192 juta ketika akaun parti itu dibekukan pada tahun 2018. Itu mungkin baki perbelanjaan PRU-14.
Baki ya tuan-tuan, atau “loose change”.

“Dah alang-alang tengok akaun Bersatu, mungkin elok juga tengok akaun PKR dan DAP termasuk akaun amanah (trustee account) yang dipegang bagi pihak parti jika ada.

“Maklumlah DAP jadi kerajaan di Pulau Pinang dan PKR pun kerajaan di Selangor dan Negeri Sembilan. Siasatlah dari mana sumber wang yang diterima oleh parti. Barulah fair and square. Kalau tengok gaya belanja pilihanraya PH pun boleh tahan juga,” katanya.

Penyata Akaun Bersatu


PRU-15: Anwar dakwa 31% Melayu undi PH, bukan 19 peratus

Pengerusi Pakatan Harapan (PH) Datuk Seri Anwar Ibrahim mendakwa kira-kira 31 peratus daripada lebih 5.8 juta pengundi Melayu mengundi gabungan itu pada Pilihan Raya Umum Ke-15 (PRU-15) lalu.

Beliau mendakwa data itu diperoleh daripada analisis pasukan saintis yang diwujudkan PH yang turut mendapati gabungan undi diperoleh semua parti dalam kerajaan PH-BN menyamai dua pertiga daripada lebih 15 juta undi direkodkan dalam PRU-15.

Menurutnya dapatan itu secara langsung menafikan tuduhan mengatakan gabungan itu ditolak masyarakat Melayu, selain dakwaan mengatakan PH hanya mendapat 19 peratus undi Melayu.

“Bila kita buat satu pasukan data saintis yang membuat analisis, kita dapat lihat dalam data awal bahawa sebenarnya tidak benar (dakwaan) yang diuar-uarkan kononnya PH mendapat 19 peratus dukungan Melayu.

“Kalau 19 peratus sokongan Melayu, tidak mungkin kita dapat mencatat jumlah kerusi seperti mana yang dicatat dalam PRU-15.

“Secara keseluruhannya, undi diperoleh PH ialah 31 peratus pengundi Melayu. Ada yang rendah seperti di Kelantan dan Terengganu, namun ada yang mencecah lebih 50 peratus dengan tertinggi di Wilayah Persekutuan, diikuti Selangor, Pulau Pinang, dan Negeri Sembilan,” katanya.

Beliau berkata demikian ketika sidang media selepas mempengerusikan mesyuarat Majlis Pimpinan Pusat (MPP) PKR di ibu pejabat parti itu di Petaling Jaya, hari ini.

Mengulas lanjut, Anwar menyifatkan jumlah dua pertiga undi diperoleh semua parti dalam kerajaan PH-BN membuktikan kekuatan dan kestabilan pentadbirannya.

“Kalau dikumpul kekuatan sekarang ini membabitkan komponen PH, Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) serta beberapa parti lain yang bersama, itu sudah mencecah dua pertiga daripada keseluruhan undi dalam PRU-15.

“Kalau itu keadaannya, maka dengan dua pertiga Ahli Parlimen yang mewakili dua pertiga pengundi dalam PRU-15, kita yakin dapat terus mengemudi negara ini sebagai satu pasukan yang mantap.

“Kita akan menggunakan ruang yang ada untuk membersihkan negara daripada budaya rasuah dan memacu pertumbuhan ekonomi dengan lebih meyakinkan,” katanya.


Selepas simen, kerajaan bakal perkenal insurans Rahmah pula

Insurans Rahmah bakal diperkenalkan kerajaan campuran khususnya kepada golongan sasaran B40 dan miskin tegar pada hujung bulan ini.

Idea terbaharu untuk memperkenalkan insurans Rahmah rentetan kejayaan pengenalan simen Rahmah sebelum ini yang diumumkan oleh kerajaan semasa bulan Ramadhan lalu.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, inisiatif tersebut akan berada di bawah payung Rahmah di bawah usaha Kerajaan Perpaduan membantu rakyat.

Menurut beliau, inisiatif tersebut dapat dijayakan melalui penglibatan pihak-pihak swasta yang turut sama ingin membantu rakyat dalam mendapatkan penjagaan perkhidmatan yang sewajarnya.

“Insurans akan diwujudkan melalui pakej Rahmah, ini semua kita sudah lakukan dengan penuh teliti kerana ada ada pihak yang mempertikaikan adakah program ini boleh kekal atau tidak. Kekuatan kepada inisiatif ini didukung oleh pemain-pemain industri.

“Mereka sanggup untuk membantu walaupun falsafah dalam bentuk ekonomi boleh dibahaskan dengan lebih lanjut dengan rakan saya Menteri Ekonomi, Rafizi Ramli dan Kementerian Kewangan,” katanya dipetik laporan Utusan Malaysia.

Salahuddin terdahulu berucap semasa sesi dialog sesi memperkasakan ekonomi rakyat di Dewan Merdeka.

Salahuddin yang juga Ahli Parlimen Pulai itu berkata, ketika ini golongan B40 dan miskin tegar mencampai sebanyak 126,000 di dalam negara, kumpulan tersebut amat memerlukan inisiatif-inisiatif Rahmah.

“Inisiatif yang sudah masuk bulan keenam, sedikit sebanyak membantu dan kesan langsung boleh dilihat melalui statistik diberikan iaitu inflasi harga makanan di luar menurun daripada 9.6 peratus kepada 9.3 peratus.

“Ia pertama kali berlaku sejak Ogos 2021, saya menyusun sepuluh jari. Usaha ini kecil dan kerdil tetapi dengan upaya yang ada kita cuba membantu rakyat dengan pakej-pakej kita tampilkan,” katanya lagi.


PRN Melaka: Bersatu pilih calon berintegriti, bermaruah

Bersatu mengutamakan calon yang berintegriti dan bermaruah untuk bertanding pada Pilihan Raya Negeri (PRN) Melaka yang akan diadakan pada 20 November depan.

Ahli Majlis Pimpinan Tertinggi Bersatu, Datuk Eddin Syazlee Shith berkata, beliau yakin calon yang dipilih Presiden, Tan Sri Muhyiddin Yassin akan memenuhi kriteria berkenaan memandangkan ia prinsip parti berkenaan, lapor Sinar Harian.

“Kita akan mengekalkan prinsip kita iaitu integriti dan bermaruah. Itu kita punya slogan. Saya percaya Presiden akan memilih berdasarkan perkara itu.

“Selain itu, isu-isu tempatan, lokaliti serta isu-isu nasional mungkin diambil kira dalam soal calon. Tapi itu kuasa Presiden. Saya tidak boleh komen lanjut,” katanya.

Beliau berkata demikian ketika diminta mengulas mengenai calon-calon yang akan ditampilkan parti berkenaan pada PRN Melaka nanti.

Sementara itu, Ketua Penerangan UMNO, Shahril Sufian Hamdan berkata, antara pertimbangan parti itu pula ialah penampilan calon-calon muka baharu dan segar untuk bertanding.

“Selain itu, ada lebih kesaksamaan jantina bagi mencerminkan kematangan dan kepelbagaian dalam kalangan pengundi di Melaka,” ujar Shahril.


PM umum bantuan baharu kepada mangsa banjir seluruh negara

Kerajaan melanjutkan lagi beberapa inisiatif baharu menerusi kerjasama agensi dan sektor perbankan, sebagai tambahan kepada bantuan yang diberikan kepada mangsa banjir di seluruh negara.

Perdana Menteri Datuk Seri Ismail Sabri Yaakob berkata beberapa agensi kerajaan dan sektor perbankan akan melaksanakan beberapa inisiatif bagi meringankan beban rakyat dan perniagaan terutamanya Perusahaan Mikro, Kecil dan Sederhana (PMKS) yang terkesan akibat banjir.

Dalam kenyataan malam tadi beliau berkata bantuan itu termasuk:

1. Bantuan bayaran balik pinjaman untuk mangsa-mangsa banjir bagi pinjaman perumahan dan hartanah, kenderaan, kad kredit serta pinjaman peribadi sehingga enam bulan. Antara kemudahan termasuk penangguhan atau pengurangan bayaran balik ansuran.

2. Pembiayaan Kewangan Peribadi tanpa faedah sehingga RM5,000 oleh Bank Simpanan Nasional (BSN). RM100 juta diperuntukkan bagi tujuan ini untuk meringankan beban mangsa-mangsa banjir membeli peralatan dan kelengkapan rumah yang musnah akibat bencana.

Moratorium enam bulan pertama ke atas pembayaran ansuran bulanan dan terbuka kepada mangsa- mangsa banjir di seluruh negara.

3. TEKUN Nasional pula mengkhususkan dana berjumlah RM30 juta untuk Pinjaman Pemulihan Banjir Pembiayaan bagi PKS mikro yang terkesan. Bagi pinjaman sehingga RM10,000, tiada kadar faedah dikenakan dan moratorium bayaran balik diberikan untuk 12 bulan.

4. Bank Negara Malaysia (BNM) juga telah mengumumkan kemudahan pembiayaan sebanyak RM200 juta yang disediakan untuk PMKS yang terjejas melalui Kemudahan Bantuan Bencana 2022 (DRF 2022).

Perdana Menteri berkata BNM juga sedang berusaha untuk menambah peruntukan ke atas DRF 2022 yang diumumkan baru-baru ini, daripada RM200 juta kepada RM500 juta berdasarkan keperluan semasa.

“Kesemua inisiatif di atas ini adalah lanjutan daripada bantuan kerajaan yang telah saya umumkan sebelum ini termasuk Bantuan Wang Ihsan (BWI) berjumlah RM1,000 bagi setiap ketua isi rumah, bagi membantu meringankan beban Keluarga Malaysia yang terkesan akibat banjir,” katanya.


7,748 kes positif hari ini

Jumlah jangkitan Covid-19 sepanjang tempoh 24 jam sehingga 12 tengah hari tadi turun sedikit kepada 7,748 kes menjadikan kumulatif 603,122 kes, berbanding Khamis sebanyak 8,209 kes positif.

Ketua Pengarah Kesihatan, Tan Sri Dr Noor Hisham Abdullah berkata Selangor mencatatkan kes tertinggi dengan 2,612, diikuti Wilayah Persekutuan Kuala Lumpur (851), Negeri Sembilan (709), dan Sarawak (706).

Berikut adalah pencahan kes mengikut negeri dan kumulatif

Selangor – 2,612 (197,459)
Sabah – 287 (63,306)
WPKL – 851 (61,824)
Johor – 446 (60,566)
Sarawak – 706 (49,920)
Pulau Pinang – 376 (30,112)
Kelantan – 286 (29,560)
Negeri Sembilan – 709 (28,573)
Perak – 371 (22,000)
Kedah – 263 (20,064)
Melaka – 234 (13,100)
Pahang – 146 (10,285)
Terengganu – 203 (9,523)
WP Labuan – 230 (4,335)
WP Putrajaya – 20 (1,964)
Perlis – 8 (531)


Rayuan terakhir: Najib juga minta nasihat peguam Singapura, India

Datuk Seri Najib Razak hari ini menjelaskan Tan Sri Muhammad Shafee Abdullah kekal sebagai salah seorang peguamnya dan hanya digugurkan untuk rayuan terakhirnya terhadap sabitan kes SRC International Sdn Bhd (SRC), di Mahkamah Persekutuan.

Dalam satu kenyataan hari ini, bekas Perdana Menteri itu mengesahkan dia melantik pasukan peguam baharu semalam untuk rayuan terakhirnya di Mahkamah Persekutuan terhadap sabitan kesalahannya menyeleweng lebih RM42 juta dana SRC.

Najib mengesahkan Hisyam Teh Poh Teik akan menjadi peguam utamanya dalam rayuan SRC, manakala firma guaman Zaid Ibrahim Suflan TH Liew & Partners akan menjadi peguamcara untuk kes ini.

Menurutnya dia memutuskan untuk melantik pasukan peguam baharu bagi rayuan terakhir SRC selepas Mahkamah Tinggi pada 21 Julai menolak permohonan Peguam Diraja (QC) Britain Jonathan Laidlaw untuk dibenar mewakilinya dalam perbicaraan di Mahkamah Persekutuan.

Najib berkata dia juga mendapatkan nasihat peguam kanan di Singapura dan India sebelum memutuskan untuk menukar pasukan peguamnya untuk rayuan terakhir itu.

Dia juga “berkeyakinan bahawa pasukan baru yang telah dilantik akan membawa perspektif berbeza” kepada pembelaannya.

Najib berkata dia juga merujuk kepada permohonannya pada 7 Jun lalu kepada Mahkamah Persekutuan untuk membatalkan keseluruhan perbicaraan SRC dan mendesak perbicaraan semula, dengan mengatakan bahawa wujud isu konflik kepentingan melibatkan hakim perbicaraan Datuk Mohd Nazlan Mohd Ghazali.

Menurutnya dia tidak mahu mengulas mengenai isu ini kerana permohonan itu kini belum selesai di hadapan Mahkamah Persekutuan.

Bagi semua perbicaraan jenayah lain yang sedang dihadapi Najib di mahkamah tempatan, Ahli Parlimen Pekan itu mengesahkan bahawa Shafee dan firma guamannya Shafee & Co akan terus menjadi peguamnya.

Najib juga berkata adalah “tidak adil” untuk media membuat kesimpulan atau melaporkan bahawa Shafee & Co telah “gugurkan” atau “dibuang”.


45 kematian, 68,755 kes aktif

Jumlah kumulatif kematian sejak wabak Covid-19 melanda negara awal tahun lalu hingga semalam, meningkat kepada 30,240 kes, termasuk 6,116 pesakit yang meninggal dunia sebelum dibawa ke hospital (BID).

Kementerian Kesihatan (KKM) hari ini memaklumkan seramai 45 lagi pesakit meninggal dunia akibat komplikasi Covid-19 dalam tempoh 24 jam semalam, termasuk 10 daripadanya adalah kes BID.

Daripada jumlah itu Perak dan Sabah merekodkan lapan kes kematian.

Perak kini merekodkan 1,235 kematian, termasuk 162 kes BID. Sehingga semalam negeri itu mencatat 122,035 kumulatif kes positif, dengan 118,502 pesakit telah sembuh.

Negeri itu juga mencatat 2,397 kes aktif, termasuk 1,817 pesakit yang dikuarantin di rumah; 90 ditempatkan di PKRC; 445 dimasukkan ke hospital; dan 45 pesakit dirawat di unit rawatan rapi (ICU) dengan 22 daripadanya memerlukan alat bantuan pernafasan.

Sementara, Sabah pula kini mencatat 2,672 kematian, termasuk 1,031 kes BID. Sehingga semalam negeri itu merekodkan 231,512 kumulatif kes positif, dengan 220,944 pesakit telah sembuh.

Sabah juga merekodkan 8,028 kes aktif, termasuk 6,456 pesakit menjalani kuarantin di rumah; 907 ditempatkan di PKRC; 593 dimasukkan ke hospital; dan 72 pesakit dirawat di ICU, dengan 26 daripadanya memerlukan alat bantuan pernafasan.

Bagi negeri-negeri lain, Johor mencatat lima kematian; dan masing-masing empat di Kelantan, Pahang, Selangor dan Kuala Lumpur.

Sarawak dan Terengganu pula masing-masing mencatat tiga kes kematian; diikuti masing-masing satu di Negeri Sembilan, dan Perlis.

Tiada kes kematian dilaporkan di Kedah, Melaka, Pulau Pinang, Labuan dan Putrajaya.

Sementara itu, Selangor kekal menjadi negeri tertinggi mencatat kes aktif iaitu sebanyak 18,558 kes, turun berbanding 18,750 pada Khamis.

Daripada jumlah itu, 16,180 pesakit menjalani kuarantin di rumah; 1,265 ditempatkan di PKRC; 1,032 dimasukkan ke hospital; dan 81 dirawat di ICU, dengan 52 daripadanya memerlukan alat bantuan pernafasan.

KKM juga memaklumkan sehingga semalam, kes aktif turun daripada 68,755 kes pada Khamis kepada 67,547 kes semalam.

Daripada jumlah itu, 54,020 pesakit menjalani kuarantin di rumah; 7,474 ditempatkan di PKRC; 5,534 pesakit dimasukkan ke hospital; dan 519 dirawat di ICU, dengan 267 pesakit memerlukan alat bantuan pernafasan.

Sehingga semalam negara merekodkan 2,608,651 kumulatif kes positif, dengan 2,516,693 pesakit telah sembuh.


Britain rekod 37,578 kes baharu Covid-19, 120 pesakit meninggal

Seramai 37,578 individu di Britain disahkan positif Covid-19 hari ini, menjadikan jumlah keseluruhan kes di negara maju itu meningkat kepada hampir 7 juta, menurut data yang dikeluarkan pada Sabtu.

Negara itu turut melaporkan 120 pesakit berkaitan Covid-19 meninggal dunia, menjadikan kumulatif kematian sejak awal tahun lalu meningkat kepada 133,161 kes.

Data terbaharu itu hadir tatkala badan penasihat vaksinasi Britain tidak mencadangkan pemberian vaksin kepada kanak-kanak berusia di antara 12 dan 15 tahun adalah tidak dicadangkan.

Jawatankuasa Bersama Vaksinasi dan Imunisasi (JCVI) memberikan penilaian, dengan mengatakan bahawa suntikan vaksin tidak boleh disyorkan kepada mereka yang berada dalam kelompok usia ini dengan alasan kesihatan.

Bagaimanapun, badan tersebut telah menasihati kerajaan untuk melihat ‘masalah yang lebih luas’ termasuk kesan virus dalam persekitaran sekolah.

Keputusan itu berdasarkan kepada kebimbangan mengenai kesan sampingan vaksin Pfizer yang sangat jarang berlaku yang menyebabkan radang jantung, menurut BBC.

Keputusan terakhir itu dijangka ditandatangani ketua pegawai perubatan keempat-empat negara Britain – England, Wales, Scotland dan Ireland Utara – minggu depan, menurut Jabatan Kesihatan dan Penjagaan Sosial (DHSC).

“Kes Covid-19 cenderung untuk meningkat apabila sekolah mula dibuka kerana pelajar masih belum divaksinasi dan sekolah berkepadatan tinggi, persekitaran hubungan juga tinggi, dengan pengudaraan yang agak buruk,” kata Julian Tang, profesor bersekutu University Leicester.

Katanya risiko penularan dapat dikurangkan secara prinsipnya jika program vaksinasi diperluas kepada pelajar sekolah, meningkatkan sistem pengudaraan di dalam kelas, mengurangkan jumlah pelajar dalam kelas dan pemakaian pelitup muka.

“Namun, langkah itu mungkin secara praktikalnya tidak boleh diterima oleh sebilangan besar ibu bapa dan guru,” kata ahli virologi itu.

Setakat ini, lebih 88 peratus daripada individu berusia 16 tahun ke atas di Britain telah menerima sekurang-kurangnya satu dos suntikan vaksin, manakala hampir 80 peratus lagi melengkapkan dos kedua. – Agensi


MetMalaysia keluar amaran hujan berterusan di Pahang, Johor esok

Jabatan Meteorologi Malaysia (MetMalaysia) menjangkakan hujan berterusan (waspada) diramalkan di Rompin, Pahang serta Mersing dan Kota Tinggi, Johor bermula esok hingga Selasa ini (8 Feb).

MetMalaysia dalam kenyataan turut mengeluarkan amaran hujan berterusan (waspada) di dua daerah di Sabah iaitu Kudat dan beberapa kawasan di Sandakan, yang diramalkan berlaku hari ini, lapor Bernama.

“Kawasan yang terbabit di Sandakan ialah Telupid, Kinabatangan dan Beluran,” menurut kenyataan yang dikeluarkan hari ini.

Baru-baru ini, MetMalaysia memaklumkan beberapa siri hujan lebat secara menyeluruh dijangka berlaku terutama di negeri pantai timur Semenanjung, barat Sarawak dan timur Sabah, susulan fasa Monsun Timur Laut yang bermula sejak 3 Nov tahun lepas, dijangka berterusan hingga Mac ini.


Satu lawan satu ramuan terbaik menghadapi PRU-15, kata Ketua Pemuda PN

Perikatan Nasional (PN) perlu membuka pintu rundingan dan mencari persefahaman dengan gabungan yang lain bagi memastikan tidak bertembung banyak penjuru seperti yang berlaku di Melaka dan Johor, kata Ahmad Fadhli Shaari.

Ketua Pemuda PN itu berkata ramuan satu lawan satu adalah yang terbaik untuk memastikan kejayaan pada PRU-15 kerana jika berlaku pertembungan banyak penjuru ia dibimbangi akan mengulangi episod sama yang menyebabkan banyak kerusi tewas tipis dan dimenangi UMNO-Barisan Nasional (BN).

“Untuk kita mara ke Putrajaya, tuan-tuan yang saya kasihi sekalian mewakili pemuda Perikatan Nasional juga perlu untuk saya nyatakan bahawa ramuan yang paling baik dalam pilihan raya akan datang ialah satu lawan satu.

“Ini yang paling baik. Satu lawan satu. Kita bimbang kalau kita masih lagi mengulangi isu tiga penjuru kita tidak mampu untuk mara ke Putrajaya dengan begitu baik,” katanya semasa sesi penggulungan di Konvensyen PN di MAEPS, Serdang hari ini.

Beliau yang juga Ahli Parlimen Pasir Mas itu juga menggesa agar pemimpin atasan PN mencari jalan terbaik untuk meneruskan rundingan dengan gabungan yang dilihat selari dan boleh duduk sama satu meja.

“Rundingan perlu terus dilakukan justeru pimpinan sudah tentu melihat bahawa di antara Pakatan Harapan yang telah memerintah dengan begitu bahaya polisinya dan Barisan Nasional yang sudah ada liabilitinya mana satu yang boleh kita perbaiki untuk kita jadikan sebagai suatu kawan untuk kita mara ke Putrajaya.

“Kalaulah seandainya namanya Barisan Nasional ataupun UMNO Barisan Nasional ada sedikit perubahan di kalangan mereka. Saya fikir kita fikir rundingan perlu dibuat. Untuk kita memastikan supaya tragedi 2018 tidak berulang lagi,” katanya lagi.

Bagaimanapun sekiranya tidak dapat dielakkan juga pertembungan banyak penjuru, Fadhli berkata satu kajian terperinci perlu dilakukan bagi melihat sejauh mana perkara tersebut akan memberi kesan kepada keputusan yang akan diperoleh PN dalam PRU-15 nanti.

“Kita tidak mahu untuk nak melawan mood konvensyennak lawan Barisan Nasional tetapi rasionalnya tuan-tuan sekalian kalau kita bertempur tiga penjuru adakah kita boleh menang? Ini kajian yang perlu untuk dilakukan dengan begitu terperinci,” ujarnya lagi.

Namun, Fadhli yakin rakyat akan dapat menilai parti mana yang lebih mempunyai integriti dan menyifatkan pendedahan dalam skandal kapal tempur pesisir (LCS) baru-baru ini akan membuka mata banyak pihak siapa sebenarnya yang lebih mempunyai integriti.

“Isu LCS di ini hanyalah permulaan sahaja, saya yakinselepas daripada ini akan ada lagi skandal-skandal yang akan didedahkan yang menyebabkan Insha-Allah rakyat akan melihat Perikatan Nasional sebagai pilihan yang utama untuk mara ke Putrajaya,” ujarnya lagi.


41 kes baharu Covid-19 disyaki varian Delta dikesan Parlimen

Kementerian Kesihatan (KKM) memaklumkan sebanyak 41 kes positif Covid-19 disyaki varian Delta dikesan sepanjang persidangan Dewan Rakyat bermula 27 Oktober hingga 28 November 2021 lalu.

Ketua Pengarah Kesihatan Tan Sri Dr Noor Hisham Abdullah berkata 25 daripada kes terbabit dikesan melalui saringan berkala semalam, dengan semua pesakit telah diasingkan dan tiada kluster dilaporkan.

“Kes-kes yang dikenalpasti ini mempunyai kadar kebolehjangkitan dengan nilai CT value atau nilai ambang RT PCR antara 13.70 hingga 36.11.

“Setakat ini, semua sampel berkemungkinan besar adalah varian Delta yang dikesan melalui saringan menggunakan ujian PCR Genotyping Assay.

“Bagi mengesahkan jenis varian ini, Institut Penyelidikan Perubatan (IMR) telah menjalankan jujukan genom (genomic study) dan masih menunggu keputusan penuh,” katanya dalam kenyataan hari ini.

Sehingga kini, katanya secara keseluruhannya terdapat 84 kes positif Covid-19 yang disahkan menerusi ujian RT-PCR) di mana 18 kes dikenal pasti hasil saringan Pra-Persidangan Dewan Rakyat pada 22 hingga 25 Oktober 2021.

“Tindakan kawalan dan pencegahan telah dijalankan. Kesemua kes telah diasingkan dan hasil siasatan mendapati kes-kes tersebut tiada kaitan epidemiologi dan tiada kluster dilaporkan,” katanya.

Persidangan Mesyuarat Kedua Penggal Keempat Parlimen Keempat Belas Dewan Rakyat kini sedang berlangsung, bermula 25 Oktober 2021 hingga 23 Disember 2021.

Pihak Parlimen bersama KKM telah melakukan saringan berkala sepanjang persidangan ini bagi memastikan kelancaran perjalanan sidang serta mengurangkan risiko penularan jangkitan Covid-19.

Dr Noor Hisham berkata pasukan kesihatan dari Jabatan Kesihatan Wilayah Persekutuan Kuala Lumpur & Putrajaya sedang melakukan siasatan dan pengesanan kontak rapat serta penilaian risiko bagi mengenalpasti punca jangkitan.

“Ini bagi memastikan tindakan lanjut dapat dilakukan segera selain aktiviti disinfeksi di kawasan-kawasan sekitar Parlimen.

“KKM akan memaklumkan situasi jangkitan Covid-19 di Parlimen dari semasa ke semasa. Status kesihatan semua kes positif Covid-19 dan kontak rapat serta kes baharu yang mungkin akan dilaporkan dalam tempoh inkubasi akan dipantau,” katanya

Justeru, beliau menasihatkan individu yang hadir ke Parlimen terus memantau kesihatan kendiri menggunakan aplikasi MySejahtera. Sekiranya bergejala, jangan hadir ke Parlimen, jalani ujian saringan Covid-19 dan segera dapatkan rawatan.


Bomba selamat wanita sesat 24 jam di Taman Botani

Seorang wanita yang sesat hampir 24 jam ketika mendaki Taman Botani, Jalan Kebun Bunga di Pulau Pinang, semalam, ditemukan selamat kira-kira dua kilometer daripada lokasi mangsa dilaporkan tersesat, hari ini.

Jurucakap Jabatan Bomba dan Penyelamat Malaysia (JBPM) Pulau Pinang berkata pihaknya menjalankan operasi mencari dan menyelamat wanita berusia 30-an itu selepas menerima panggilan kecemasan kira-kira 4.04 petang semalam memaklumkan mangsa sesat.

“Mangsa menghubungi pihak bomba mendakwa dia tersesat ketika mendaki di kawasan itu dan kali terakhir wanita berkenaan dapat dihubungi ialah pada 7.30 malam semalam.

“Operasi pencarian pada waktu malam diteruskan dengan bantuan Pasukan Bomba Sukarela (PBS), pasukan polis dan orang awam yang mahir dengan laluan pendakian di bukit tersebut namun gagal menemukan mangsa.

“Komander operasi membuat keputusan untuk menangguhkan sementara operasi mencari wanita itu pada 2.15 pagi tadi kerana tiada petunjuk lokasi mangsa berada pada ketika itu,” katanya, laporan Bernama.

Menurut jurucakap itu, operasi diteruskan 8 pagi hari ini dengan disertai oleh 44 petugas terdiri daripada 12 anggota bomba, PBS (dua orang), polis (11 orang) dan Angkatan Pertahanan Awam (19 orang) serta bantuan daripada pendaki yang mahir dengan laluan di situ.

Katanya, operasi dijalankan di kawasan Air Terjun Botani dengan jarak dua kilometer dari kaki bukit dengan pencarian dibahagikan kepada empat sektor bermula dari kawasan air terjun dengan radius dua kilometer.

Menurutnya, wanita itu ditemukan pada 2.57 petang di atas bukit kira-kira dua kilometer dari lokasi awal dilaporkan sesat dan berada dalam keadaan selamat.

“Mangsa dibawa turun ke bawah dan seterusnya dihantar ke Hospital Pulau Pinang untuk tindakan selanjutnya. Operasi tamat pada 4.45 petang,” katanya.


‘Harum Malam’ ditayang di festival filem AS, bersaing kategori seram

Pengarah tempatan terkenal Dain Said kembali dengan sebuah lagi karya seram berjudul ‘Harum Malam’, bakal ditayang di pawagam tempatan pada 9 Februari tahun depan.

Dikenali dengan karya-karyanya seperti ‘Bunohan’ pada 2011 serta ‘Dukun’ (2018), ‘Harum Malam’ mengisahkan tentang Iqbal, seorang pelatih iman dan pengusir setan berusia 16 tahun, diseksa oleh penglihatan orang mati dan roh dari dimensi lain.

Apabila roh jahat mula menimbulkan malapetaka di sekelilingnya, Iqbal terpaksa memanfaatkan pemberian ghaibnya untuk menyelamatkan keluarga dan rakan-rakannya.

Filem ini menampilkan barisan bintang tempatan yang terkenal termasuk Bront Palarae, Remy Ishak, Nabila Huda, Nadiya Nissa, Amanda Ang, Joey Daud dan Faizal Hussein.

Harum Malam atau tajuk antarabangsanya ‘Blood Flower’, juga akan memperkenalkan beberapa bintang tempatan yang akan datang seperti Idan Aedan, Arnie Shasha serta Angelica Petra.

Menjelang tayangannya di teater tempatan, ‘Harum Malam’ kini mengadakan tayangan perdana dunia di festival genre terbesar di Amerika Utara, Fantastic Fest, di mana ia bersaing di bawah kategori seram, menurut MalayMail.

Fantastic Fest dijadualkan berlangsung dari 22 hingga 29 September di Austin, Texas.

Filem itu akan menuju ke tayangan perdana Eropah di Festival Filem Sitges di Sepanyol pada Oktober.

Ini akan menjadi filem kedua Dain yang ditayangkan di festival filem seram dan fantasi di mana sebelum ini filem ‘Interchange’ (2016) beliau ditayangkan di sana pada 2016.

Screendaily dalam laporannya pula mengatakan syarikat pengedar filem Reel Suspects yang berpangkalan di Paris telah memperoleh hak pengedaran filem ‘Harum Malam’ di Eropah dan Asia Timur, dengan hak Amerika Utara diwakili oleh XYZ Films yang berpangkalan di Los Angeles. https://www.screendaily.com/news/reel-suspects-xyz-films-board-malaysian-horror-blood-flower-exclusive/5174723.article

“Seram sebagai genre boleh menjadi penutup kepada banyak cerita berbeza tentang masyarakat.

“Harum Malam, pada terasnya, adalah mengenai keluarga, berlatarkan dunia filem seram. Filem seram sebelum ini yang saya rakam ialah Dukun, pada 2006.

“Jadi, saya sangat teruja untuk mempersembahkan filem terbaru saya kepada penonton Malaysia!” Dain berkata dalam satu kenyataan.

‘Harum Malam’ diterbitkan oleh Apparat Sdn Bhd dengan kerjasama Skop Productions dan D’Ayu Pictures.

Filem ini juga dihasilkan dengan sokongan Lembaga Kemajuan Filem Negara (Finas).

Sebelum ini, Dain telah membuat kejutan selepas memenangi anugerah Pengarah Terbaik di Anugerah Skrin 2019 untuk karyanya dalam filem ngeri seram 2018, ‘Dukun’.

‘Dukun’ juga antara 10 filem box office seram terbaik di Malaysia.


Covid-19: Kes di ICU terus turun

Jumlah pesakit Covid-19 yang dirawat di unit rawatan rapi (ICU) di seluruh negara semakin berkurangan sejak akhir-akhir ini, seiring dengan penurunan kes yang dirawat di hospital

Ketua Pengarah Kesihatan Tan Sri Dr Noor Hisham Abdullah berkata sehingga hari ini seramai 904 pesakit masih dirawat di ICU berbanding 924 pesakit yang dicatat semalam.

Katanya daripada jumlah itu 850 pesakit disahkan positif Covid-19, manakala 54 kes lagi masih dalam siasatan, disyaki dan ada kemungkinan dijangkiti virus itu.

Pada masa sama beliau berkata, 492 pesakit memerlukan alat bantuan pernafasan dengan 380 kes disahkan positif Covid-19, manakala selebihnya masih dalam siasatan.

Sehingga semalam, jumlah pesakit Covid-19 yang sedang dirawat di hospital seluruh negara turun kepada 8,913 kes berbanding 9,185 yang dicatat pada Rabu dan 9,278 pesakit pada Selasa.

Dr Noor Hisham juga memaklumkan dalam tempoh 24 jam sehingga 12 tengah hari tadi 15,891 pesakit disahkan sembuh menjadikan kumulatif sejak awal tahun lalu kepada lebih 2.07 juta pesakit.

Sementara itu beliau berkata, dalam tempoh itu 14 kluster baharu dikesan menjadikan keseluruhannya 5,491 kluster dengan 4,423 telah ditamatkan dan 1,068 masih aktif.

Daripada jumlah itu tujuh membabitkan kluster tempat kerja, enam (komuniti) dan satu kluster keagamaan yang dilaporkan di Hilir Perak melibatkan 29 individu.

Beliau berkata, tiga kluster tempat kerja dikesan di Selangor membabitkan 105 jangkitan; dua di Johor (32 jangkitan); dan masing-masing satu di Kedah (32 jangkitan) dan Perak (10 jangkitan).

Dua kluster komuniti masing-masing direkodkan di Johor melibatkan 42 jangkitan, Kelantan (39 jangkitan), dan Sarawak (172 jangkitan).

Dr Noor Hisham juga memaklumkan daripada 11,889 kes baharu hari ini, 179 kes atau 1.5 peratus membabitkan pesakit kategori 3, 4, dan 5, manakala 11,710 kes (98.5 peratus) lagi kategori 1 dan 2.

Seramai 883 daripada jumlah pesakit hari initurut membabitkan rakyat asing.


Seorang artis Amerika ada kaitan dengan Jho Low disabitkan kesalahan

Pras Michel, ahli pengasas kumpulan hip-hop AS Fugees, telah disabitkan bersalah kerana terlibat dalam konspirasi berjuta-juta dolar melibatkan dana 1Malaysia Development Berhad (1MDB), yang bertujuan mempengaruhi Rumah Putih di bawah dua pentadbiran selain kerana bekerja sebagai ejen untuk China.

Penyanyi rap berusia 50 tahun itu dengan nama kelahirannya Prakazrel Michel, disabitkan kesalahan oleh juri persekutuan pada Rabu atas peranannya dalam skim yang melibatkan Jho Low yang masih dalam buruan pihak berkuasa, menurut laporan Bernama.

Low, seorang ahli perniagaan Malaysia, dituduh oleh Jabatan Kehakiman pada 2018 menggelapkan berbilion-bilion daripada dana 1MDB milik dan dikawal kerajaan Malaysia.

Berbilion dolar telah dicuri dari Malaysia dalam skandal 1MDB melalui rasuah dan pengubahan wang haram di peringkat antarabangsa yang menyaksikan bekas perdana menteri Malaysia, Najib Razak, dipenjarakan.

Pendakwa raya berkata Michel, di bawah arahan Low, bersubahat dengan pihak lain untuk melobi pentadbiran bekas Presiden Donald Trump supaya menggugurkan kes terhadap Low pada 2017.

Michel memainkan peranan penting dalam konspirasi meluas untuk mempengaruhi pegawai tinggi kerajaan secara tidak wajar, termasuk presiden Amerika Syarikat dan peguam negara ketika itu, kata Ejen Khas Bertanggungjawab iaitu Harry Lidsk dari Jabatan Kehakiman dalam satu kenyataan.

Mereka juga berkata Michel yang bertindak di bawah arahan Kementerian Keselamatan Awam China, cuba meminta seorang penentang China dihantar pulang ke negara Asia itu.

Michel akhirnya didakwa atas tuduhan melanggar undang-undang kewangan kempen kerana bersubahat dengan Low untuk menyalurkan wang Malaysia dalam kempen pilihan raya presiden 2012 bagi seorang calon yang tidak dinamakan.

Pendakwa raya persekutuan berkata Michel menerima wang itu daripada Low, yang kemudiannya disumbangkan melalui 20 penderma politik.

Kedua-dua orang itu, melalui gerak kerja mereka, memaksa jawatankuasa pengumpulan dana bersama presiden dan jawatankuasa perbelanjaan bebas untuk mengemukakan laporan palsu kepada Suruhanjaya Pilihan Raya Persekutuan.

Defendan dengan beraninya bersubahat untuk membantu seorang warga asing mencuci berjuta-juta dolar dalam sumbangan kempen tidak sah untuk pilihan raya presiden AS 2012, kata Penolong Pengarah Luis Quesada daripada Bahagian Siasatan Jenayah FBI dalam satu kenyataan pada Rabu.

Michel adalah antara empat orang yang telah didakwa berkaitan skim untuk mempengaruhi pentadbiran Trump supaya menggugurkan kes terhadap Low, dengan pengumpul utama dana Trump Elliott Broidy mengaku bersalah terhadap peranannya dalam skim itu pada 2020, ahli perniagaan AS Nickie Mali Luma Davis mengaku bersalah pada tahun yang sama dan bekas kakitangan Jabatan Kehakiman
George Higginbotham mengaku bersalah pada 2018.

Michel telah disabitkan pada Rabu atas 10 pertuduhan termasuk konspirasi, gangguan saksi dan berkhidmat sebagai ejen tidak berdaftar bagi kuasa asing. Hukuman masih belum dijadualkan, tetapi dia berdepan hukuman penjara maksimum 20 tahun.

Seperti yang dibuktikan dalam perbicaraan, defendan terlibat dalam konspirasi meluas untuk menggunakan berjuta-juta dolar dana asing untuk terlibat dalam melobi secara haram dan membuat sumbangan kempen yang menyalahi undang-undang, kata Penolong Peguam Negara Kenneth Polite Jr dari Jabatan Kehakiman.

Keputusan hari ini menunjukkan bahawa sesiapa yang terlibat dalam usaha tajaan asing yang menyalahi undang-undang untuk mempengaruhi pegawai Amerika, pilihan raya atau sistem keadilan jenayah akan dibawa ke muka pengadilan.


Seorang guru berdepan 32 pertuduhan seks luar tabii, amang seksual

Sebanyak 32 pertuduhan didakwa terhadap seorang guru di di Mahkamah Sesyen Teluk Intan hari ini, ia melibatkan kes persetubuhan bertentangan dengan aturan tabii dan amang seksual fizikal yang membabitkan tujuh pelajar tahun lalu.

Mohd Faizal Amir, 32, bagaimanapun membuat pengakuan tidak bersalah atas semua pertuduhan itu selepas dibacakan di hadapan Hakim Intan Nurul Farena Zainal Abidin.

Guru tersebut mengajar di sebuah sekolah menengah di Tapah dan tujuh mangsanya remaja lelaki berusia 14 hingga 16 tahun yang juga pelajar sekolah sama.

Dia didakwa melakukan kesalahan itu di rumah warden sekolah berkenaan antara 28 Julai hingga 28 September tahun lalu.

Mohd Faizal menghadapi 10 pertuduhan mengikut Seksyen 377C Kanun Keseksaan yang memperuntukkan hukuman penjara maksimum 20 tahun dan boleh dikenakan sebat jika sabit kesalahan.

Bagi 22 lagi tuduhan, dia didakwa mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017 dan Seksyen 14(d) akta sama.

Pendakwaan dikendalikan Timbalan Pendakwa Raya, Cheah Shuh Yuan dan tertuduh diwakili peguam, Muhammad Farid Wajdi Hanif.

Shuh Yuan kemudian memohon mahkamah tidak membenarkan jaminan, namun Muhammad Farid memohon ikat jamin RM3,000 bagi setiap kes.

Intan Nurul Farena membenarkan lelaki terbabit diikat jamin RM5,000 bagi setiap kes dengan jumlah keseluruhan RM55,000 yang kemudian dibayar oleh tertuduh.

Mahkamah turut mengarahkan guru berkenaan melapor diri setiap bulan di balai polis berhampiran dan dilarang mendekati semua mangsa sebelum menetapkan 15 November ini untuk serahan dokumen.


Khazanah sukar buat pelaburan tahun ini kerana dolar AS kukuh

Pengukuhan dolar Amerika Syarikat (AS) berbanding mata wang lain telah menyukarkan pengurus dana seperti Khazanah Nasional Bhd (Khazanah) untuk membuat pelaburan tahun ini.

Pengarah Urusan Khazanah Datuk Amirul Feisal Wan Zahir berkata perkara utama yang memberi kesan kepada prestasi portfolio dana kekayaan negara ialah penilaian global dan bagaimana dolar AS mempengaruhi mata wang dunia.

“Nilai global dan pengaruh kadar pertukaran dolar AS ke atas mata wang di seluruh dunia cenderung memberi kesan kepada prestasi.

“Tidak dapat tidak, mana-mana pengurus dana di luar sana akan terjejas apabila kita melihat kenaikan kadar berlaku dan kesannya ke atas pelbagai ekonomi.

“Ia bukan tahun yang mudah untuk melabur,” katanya pada sesi bersama MIDF Conversations di Kuala Lumpur, hari ini (21 September 2022), seperti dilapor NST.

Beliau menyatakan bahawa untuk memahami keadaan ekonomi semasa Malaysia, adalah penting untuk mengetahui bahawa setiap negara yang baharu keluar daripada wabak Covid-19 menyaksikan sejumlah besar wang dilaburkan untuk mengurangkan risiko.

Beliau berkata, secara semula jadi, beberapa tekanan akan dikenakan ke atas ekonomi apabila aktiviti disambung semula selepas penutupan atau lockdown.

“Kami melihat inflasi yang diterajui oleh kos. Tetapi ia adalah unik di AS kerana ia masih kebanyakannya inflasi yang didorong oleh permintaan.

“Jadi mereka tiada pilihan selain menaikkan kadar secepat mungkin, dan implikasinya agak berbeza untuk negara berbeza

“Ini adalah kerana setiap negara berada dalam keadaan berbeza kerana mereka melabur secara berbeza berdasarkan ekonomi mereka, termasuk negara kita.

“Dan kerana itu, anda putus hubungan antara apa yang AS lakukan dan apa yang dilakukan oleh seluruh dunia, dan anda mempunyai peralihan dalam mata wang ini,” katanya.

Beliau berkata trajektori pertumbuhan Malaysia adalah baik, yang membantu menekan inflasi.

“Dengan adanya itu, apabila anda melihat pada kadar, kita mampu untuk tidak menaikkan kadar begitu pantas, dan di situlah mata wang mendapat kesan,” tambahnya.

Beliau berkata penyelesaian jangka panjang itu akan berdasarkan perkara penting dari segi struktur untuk Malaysia, termasuk pertumbuhan mampan dan memastikan syarikat kekal produktif.

“Dan kemudian, diharapkan, modal akan menyusul untuk kita menikmati pertumbuhan yang mampan itu,” katanya.


UMNO pecat ahli tanding PRU-15 atas tiket parti lain: Mat Maslan

Setiausaha Agung UMNO Datuk Seri Ahmad Maslan mengumumkan ahli UMNO yang menjadi calon, pencadang atau penyokong parti lawan pada Pilihan Raya Umum Ke-15 (PRU-15) dipecat daripada parti itu berkuat kuasa serta-merta.

“UMNO sudah meneliti senarai calon yang telah mengemukakan pencalonan dan telah diterima Suruhanjaya Pilihan Raya (SPR) untuk menyertai PRU-15.

“Berdasarkan laporan yang diterima, terdapat ahli UMNO yang menjadi calon, pencadang dan penyokong parti lawan.

“Keahlian mereka dalam UMNO dengan ini ditamatkan secara automatik mengikut Fasal 20.11 perlembagaan UMNO,” katanya dalam satu kenyataan.

Beliau berkata UMNO akan terus memantau keadaan sepanjang tempoh berkempen PRU-15 dan akan mengambil tindakan segera memecat ahli parti yang melanggar perlembagaan, atau disiplin, kesetiaan dan keharmonian parti.

“UMNO tidak akan bertolak ansur dengan sebarang tindakan khianat oleh mana-mana ahlinya,” katanya.

Beliau merujuk kepada penyandang kerusi Parlimen Arau Datuk Seri Shahidan Kassim dan Ahli Parlimen Maran Datuk Seri Ismail Abd Muttalib, yang kedua-duanya mengemukakan pencalonan untuk mempertahankan kerusi mereka atas tiket Perikatan Nasional selepas digugurkan oleh Barisan Nasional.

Begitu juga, pemimpin UMNO dan penyandang ahli Parlimen Padang Besar Datuk Zahidi Zainul Abidin memfailkan kertas pencalonannya untuk mempertahankan kerusi Parlimennya dan bertanding di kerusi DUN Titi Tinggi di Perlis sebagai calon Bebas.

Sebelum ini, SPR menetapkan hari pengundian awal pada 15 November, manakala hari pengundian ialah pada 19 November.


Britain catat 49,156 kes Covid-19 semalam, tertinggi dalam 3 bulan

Britain semalam merekodkan jumlah kes harian Covid-19 tertinggi baharu dalam tempoh tiga bulan, dengan yang terakhir pernah dicatat sebelum perintah sekatan dan penutupan ditarik balik pada musim panas.

Jumlah jangkitan di Britain dilaporkan lebih tinggi berbanding negera-negara di timur Eropah dan meningkat 60 peratus dalam tempoh sebulan.

Data kerajaan menunjukkan sebanyak 49,156 kes baharu dilaporkan semalam, meningkat daripada 45,140 yang direkodkan pada Ahad, menjadikannya jumlah tertinggi sejak 17 Julai lalu.

Britain menarik balik semua sekatan dan protokol kesihatan untuk mengekang penularan Covid-19 pada 19 Julai lalu, dengan membenarkan pub dan restoran beroperasi penuh, selain tidak mewajibkan pemakaian pelitup muka.

Jumlah kes juga terus meningkat sejak sekolah kembali daripada cuti musim panas bulan lalu dengan kajian menunjukkan kes membabitkan kanak-kanak bertambah, walaupun terdapat penurunan dalam kalangan orang dewasa.

Bagaimanapun, dengan lebih dua pertiga penduduk dewasanya telah lengkap divaksin,Britain berharap jumlah kematian dan kemasukan ke hospital dapat dikurangkan.

Keseluruhannya Britain menjadi antara negara yang mencatat jumlah kematian tertinggi akibat Covid-19 membabitkan sebanyak 138,629 kes. – Agensi


Insiden LRT bertembung mungkin berpunca daripada kecuaian pemandu

Kecuaian pemandu gerabak (hostler) mungkin menjadi punca dalam insiden dua tren perkhidmatan LRT laluan Kelana Jaya bertembung berdekatan stesen LRT KLCC, hasil siasatan awal daripada Agensi Pengangkutan Awam Darat (APAD) ketika ini.

Menteri Pengangkutan Datuk Seri Wee Ka Siong berkata pemandu tersebut memandu dalam arah yang salah kerana gerabak kosong sepatutnya bergerak ke arah selatan menuju ke stesen Dang Wang tetapi didapati bergerak ke arah utara.

Katanya, sebelum kejadian, TR40 yang dikendalikan secara automatic train operation (ATO) telah bergerak dari Gombak ke depoh Subang pada jam 8.21 malam iaitu arah selatan, bagaimanapun ia mengalami kegagalan ‘time out’ dan berhenti semasa menghampiri stesen Kampung Baru.

“Pemandu kemudian diarahkan memandunya secara manual dari stesen Kampung Baru menuju stesen Dang Wangi dan perlu bergerak ke arah yang sama bagi memberi laluan kepada tren yang berada di arah selatan atau yang berada dalam mode ATO untuk meneruskan perjalanan.

“Pada masa yang sama, TR81 yang beroperasi secara ATO berada dalam keadaan statik di platform stesen KLCC arah selatan, pada 8.24 malam TR81 telah berlepas dari stesen KLCC ke stesen Kampung Baru setelah menerima maklumat bahawa TR4O telah beredar dari stesen Kampung Baru menuju ke stesen Dang Wangi,” katanya lapor Bernama.

Namun, Wee berkata pada jam 8.33 malam, pemandu menghubungi pusat kawalan operasi (OCC) memaklumkan TR40 bertembung dengan TR81.

“Kira-kira jam 8.36 malam, OCC telah memaklumkan agensi tindakan kecemasan dan melantik pegawai bertanggungjawab di kawasan insiden sebelum pihak polis dan ambulans tiba di tempat kejadian bagi kerja-kerja menyelamat mangsa,” katanya.

Dalam perkembangan sama, Wee berkata pasukan panel penyiasat khas dipengerusikan ketua setiausaha kementerian pengangkutan (MOT) akan menjalankan siasatan dan laporan siasatan perlu dikemukakan kepada kementerian dalam tempoh 14 hari sebelum dibawa kepada jemaah menteri.

Mengenai jumlah kerugian, Wee berkata setakat ini ia belum dapat ditafsirkan dan ketika ini kerja-kerja pembersihan dan baik pulih landasan sedang giat dilakukan.

“Ikut prosedur operasi standard, kerja-kerja pembersihan dan baik pulih hanya tiga hari dan jumlah kerugian akan dianggarkan kemudian,” katanya.

Menurutnya, ketika ini, hanya satu landasan digunakan dan sekiranya terdapat keperluan, Prasarana akan menambah frekuensi perkhidmatan terutamanya pada waktu puncak.


Elak derita dalam senyap menopaus, wanita jangan rasa tertekan

BERAT badan meningkat, kulit kering, muka sembab, rambut rapuh dan gugur, kerap letih, mengantuk, pergerakan dan tindak balas menjadi perlahan.

Simptom-simptom ini sering dianggap sebagai perkara semula jadi dalam proses penuaan, terutama bagi wanita yang memasuki era 40-an.

Presiden Majlis Kebangsaan Pertubuhan-Pertubuhan Wanita Malaysia (NCWO), Prof. Emerita Tan Sri Dr. Sharifah Habsah Syed Hasan Shahabudin berkata, hampir tiga perempat wanita mengalami gejala menopaus seperti rasa panas melampau dan mendadak, perubahan mood dan masalah tidur yang boleh merosakkan kualiti hidup mereka.

Katanya, terdapat 34 gejala biasa yang mungkin dialami wanita semasa menopaus tetapi hanya tujuh peratus wanita mendapat rawatan yang mereka perlukan.

“Hanya 20 peratus daripada 2.3 juta wanita Malaysia mendapatkan nasihat penjagaan kesihatan profesional tentang cara mengendali simptom menopaus pada 2019.

“Ini bererti 60 peratus wanita negara ini mungkin mengalami ‘derita dalam senyap’, sedangkan kualiti kehidupan mereka boleh dipertingkatkan menerusi bantuan sewajarnya daripada profesional,” katanya.

Purata usia wanita mengalami menopaus ialah antara 50 hingga 51 tahun dan wanita dijangka hidup selama 25 tahun seterusnya selepas mereka mengalami menopaus.

Ini bererti satu pertiga dari seluruh kehidupan mereka pada tempoh peri menopaus dan pascamenopaus.

“Ramai wanita memahami dan menyedari bahawa menopaus adalah sebahagian proses semula jadi penuaan. Namun, kesedaran mungkin masih kurang berkaitan dengan ketersediaan bantuan dan rawatan yang dapat menolong mereka melalui menopaus dengan lebih selesa.

“Jurang kesedaran tentang bantuan, nasihat dan sokongan merupakan cabaran yang menghalang wanita untuk meminta sokongan. Oleh itu, wanita memilih untuk menderita dalam diam,” katanya

Justeru Dr. Sharifah Habsah berkata, menopaus tidak harus menjadi pengalaman yang membebankan dalam hidup wanita dan wanita tidak harus melaluinya seorang diri.

“Dalam hal ini, ahli keluarga terutamanya suami atau pasangan seorang wanita memahami simptom-simptom dan kesannya untuk bantu mereka melalui perubahan ini bersama-sama.

“Perubahan gaya hidup dalam diet dan senaman, menjaga berat badan yang ideal, bersikap proaktif untuk melakukan pemeriksaan kesihatan secara berkala, seperti mamogram dan pemeriksaan ketumpatan tulang dapat membantu meringankan perubahan ke era pasca-menopaus,” katanya.

Dr. Sharifah Habsah turut menggalakkan wanita menyertai kumpulan berkaitan menopaus bagi membolehkan mereka melalui fasa tersebut bersama-sama secara positif dan gembira.


‘Tak kemas kini MySejahtera bukan kesalahan, kompaun batal’

Menteri Kanan (Keselamatan) Datuk Seri Ismail Sabri Yaakob berkata mana-mana individu yang tidak mengamas kini aplikasi MySejahtera tidak menjadi kesalahan mengikut Akta Pencegahan dan Pengawalan Penyakit Berjangkit 1988 (Akta 342).

Justeru katanya, orang ramai tidak perlu dikompaun jika tidak berbuat demikian, malah akan dibatalkan jika tindakan sudah diambil.

“Pegawai penguat kuasa juga disarankan supaya tidak salah dalam membuat sebarang tafsiran berhubung SOP yang sudah dikuatkuasakan oleh kerajaan,” katanya dalam kenyataan hari ini.

Sabtu lalu, media melaporkan 29 pekerja syarikat minyak dan gas dilapor dikompaun RM2,000 setiap orang, manakala dua pekerja kilang memproses ayam dikenakan RM1,500 setiap orang, kerana tidak mengemas kini status kesihatan di aplikasi MySejahtera, ketika memasuki tempat kerja.

Ketua Polis Perak Datuk Mior Faridalathrash Wahid kemudian dipetik sebagai berkata, kompaun tersebut akan dibatalkan.

Ismail Sabri bagaimanapun berkata, walaupun perkara tersebut tidak menjadi kesalahan mengikut Akta 342, rakyat perlu berintegriti dan mempunyai rasa tanggungjawab terhadap aplikasi tersebut.

Ini kerana beliau berkata, MySejahtera merupakan aplikasi dibangunkan kerajaan bagi membantu pengawasan penularan wabak Covid-19 di dalam negara, dengan membolehkan pengguna melaksanakan penilaian kesihatan kendiri.

“Justeru, aplikasi ini bukan hanya untuk mengimbas sekiranya memasuki sesuatu tempat, tetapi lebih penting adalah melakukan kemas kini setiap hari, malah setiap masa sekiranya perlu bergantung kepada pergerakan serta aktiviti kita pada hari terbabit.

Sementara itu beliau berkata, pesalah ingkar prosedur operasi standard (SOP) Perintah Kawalan Pergerakan (PKP) di seluruh negara semalam merekodkan jumlah tertinggi bagi tahun ini iaitu seramai 1,214 individu ditahan.

Katanya, daripada jumlah itu, seramai 1,107 individu dikompaun manakala 107 lagi direman.

“Antara kesalahan direkodkan, tiada penjarakan fizikal sebanyak 267, tidak memakai pelitup muka (224), gagal merekod butiran diri/daftar masuk premis (158), tidak mematuhi arahan PKP (134), membawa penumpang berlebihan (103), aktiviti pusat hiburan (24) serta 304 bagi lain-lain kesalahan,” katanya


Putin harap perjanjian diplomatik dengan Ukraine tercapai

Presiden Rusia Vladimir Putin pada Selasa berkata beliau berharap perjanjian diplomatik dengan Ukraine dapat dicapai dan rundingan mengenainya sedang berlangsung.

Bercakap menjelang pertemuannya dengan Setiausaha Agung Pertubuhan Bangsa-Bangsa Bersatu (PBB) Antonio Guterres, Putin berkata Rusia mendukung prinsip yang menjadi asas penubuhan PBB dan berhasrat untuk berbuat demikian pada masa depan, lapor Agensi Anadolu menurut Bernama.

Beliau berkata rundingan dengan Ukraine di Istanbul pada Mac, merupakan satu pencapaian yang sangat penting.

“Tetapi malangnya, selepas mencapai persetujuan, selepas kami menyatakan hasrat untuk meneruskan rundingan di Bucha, kami berdepan provokasi yang tiada kaitan dengan tentera Rusia.

“Kami tahu siapa dalang terhadap provokasi ini, siapa yang melakukannya,” katanya.

Sikap Ukraine berubah secara drastik selepas insiden Bucha, tetapi rundingan masih diteruskan secara dalam talian dan Putin masih mengharapkan keputusan positif.

Sekurang-kurangnya 2,729 orang awam terbunuh dan 3,111 lagi cedera di Ukraine sejak Rusia melancarkan operasi ketenteraan pada 24 Feb, menurut PBB.

Angka sebenar dikhuatiri lebih tinggi.


Lima kakitangan hospital direman minta rasuah urus jenazah

Lima kakitangan sebuah hospital direman lima hari mulai hari ini selepas disyaki meminta dan menerima wang suapan daripada ejen sebagai balasan mendapatkan kerja-kerja pengurusan jenazah di hospital berkenaan.

Perintah reman kelima-lima suspek yang bermula hari ini sehingga 11 Okt depan itu dikeluarkan Majistret Ellyna Othman selepas membenarkan permohonan yang dikemukakan oleh Suruhanjaya Pencegahan Rasuah Malaysia (SPRM).

Bernama memetik sumber sebagai berkata, semua suspek berusia antara 34 hingga 44 tahun itu dipercayai terlibat dalam kegiatan rasuah itu sejak 2019 hingga tahun ini membabitkan jumlah suapan RM22,000.

Difahamkan kesemua suspek itu ditahan sekitar 3 petang semalam di Pejabat SPRM Selangor ketika hadir memberi keterangan.

Kes disiasat mengikut Seksyen 17 (a) Akta SPRM 2009.


Kes baharu naik lagi kepada 571, tujuh kematian dilaporkan

Jumlah jangkitan baharu Covid-19 dalam tempoh 24 jam semalam (Khamis, 5 Januari 2023) meningkat semula kepada 571 kes, berbanding 433 yang dicatat pada Rabu, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Daripada jumlah jangkitan baharu semalam, 379 kes melibatkan individu yang telah menerima suntikan vaksin dos penggalak, diikuti 112 (individu yang lengkap divaksinasi); lima kes (individu belum lengkap divaksinasi); dan 75 kes (individu tidak divaksinasi).

Jangkitan semalam, turut melibatkan 31 kanak-kanak, turun sedikit berbanding 33 yang dicatatkan pada Rabu, selain 10 kes membabitkan kluster.

Jumlah terbaharu itu menjadikan kumulatif positif sejak 25 Januari 2020 sebanyak 5,028,794 dengan 4,980,364 pesakit telah sembuh, termasuk 606 yang pulih semalam.

Sementara itu, KKM juga memaklumkan sehingga semalam 11,564 kes masih aktif, turun lagi berbanding 11,696 yang dilaporkan pada Rabu, manakala 10,945 pesakit masih menjalani kuarantin di rumah (11,084 pada Rabu). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital pula kekal seperti pada Rabu seramai 581 orang.

Seramai 38 pesakit dimasukkan ke unit rawatan rapi meningkat berbanding 31 yang dicatat pada Rabu, dengan 18 daripadanya memerlukan alat bantuan pernafasan (21 pada Rabu).

Berikut adalah pecahan kes baharu semalam mengikut negeri dan wilayah, serta kumulatif kes positif:

Bagaimanapun, KKM tidak memberi pecahan jumlah kes semalam yang melibatkan varian baharu Omicron BA.5.2 dan BF.7. Kedua-dua varian Covid-19 itu yang mendominasi 80 peratus daripada jangkitan di China, telah dikesan di Malaysia sehingga 31 Disember 2022 lalu.

Sementara itu, tujuh pesakit dilaporkan meninggal dunia akibat komplikasi Covid-19 semalam, termasuk dua kematian di luar fasiliti kesihatan atau ‘brought in death’ (BID).

Johor, Negeri Sembilan, dan Selangor masing-masing mencatat dua kes kematian, manakala satu lagi di Pulau Pinang.

Jumlah terbaharu itu menjadikan kumulatif kematian sejak 17 Mac 2020 kekal kepada 36,866 mangsa, termasuk 7,856 kes kematian di luar fasiliti kesihatan atau ‘brought in death’ (BID).


Tak perlu kuarantin bila sempadan Malaysia-Singapura dibuka 1 April

Malaysia dan Singapura bersetuju untuk membuka sempadan darat kedua-dua negara bagi pengembara yang lengkap vaksinasi mulai 1 April ini tanpa perlu menjalani kuarantin atau melaksanakan ujian Covid-19 termasuk ujian sebelum bertolak dan semasa ketibaan.

Kemudahan ini adalah terpakai ke atas semua kategori pengembara dan jenis pengangkutan darat, kata Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong dalam satu kenyataan bersama yang dikeluarkan Pejabat Perdana Menteri Malaysia dan Pejabat Perdana Menteri Singapura, hari ini.

Kedua-dua pemimpin mengakui bahawa Malaysia dan Singapura telah menunjukkan perkembangan yang memberangsangkan khususnya dalam pelaksanaan program vaksinasi dan pengurusan pandemik Covid-19 bagi penduduk negara masing-masing.

Memetik Bernama, kedua-dua mereka turut mengambil maklum atas kemajuan yang telah dicapai dalam meneruskan perjalanan rentas sempadan melalui Laluan Perjalanan Lengkap Vaksin (VTL) darat dan udara.

Ismail Sabri dalam kenyataan itu pula menyatakan Malaysia akan membuka sempadan kepada pengembara antarabangsa bermula 1 April dan seterusnya melakar satu lagi kejayaan penting dalam memudah cara perjalanan rentas sempadan dengan negara jiran terdekat, Singapura.

“Pengumuman hari ini mencerminkan hubungan baik, kerjasama pelbagai aspek dan hubungan kukuh antara rakyat kedua-dua negara. Ini pastinya akan menyumbang kepada usaha pemulihan dengan impak positif ke atas ekonomi dan kesejahteraan rakyat kedua-dua negara,” kata Ismail Sabri.

Sementara itu, Lee berkata Singapura dan Malaysia menikmati hubungan yang mendalam, mesra dalam pelbagai aspek serta hubungan antara rakyat yang kukuh.

“Pengumuman hari ini merupakan peristiwa penting dalam peralihan kita ke arah kehidupan dengan Covid-19. Ia mencerminkan kerjasama kukuh yang dinikmati kedua-dua pihak sepanjang pandemik ini dan akan membantu kedua-dua negara muncul lebih kuat daripada krisis ini,” kata Lee.

Kenyataan itu turut memaklumkan kedua-dua pemimpin telah berhubung melalui panggilan telefon hari ini.


SPRM sahkan beku akaun bekas menteri kanan dalam siasatan dana RM2.3 bilion

Akaun seorang bekas menteri kanan dan dua ahli perniagaan bergelar Tan Sri dibekukan Suruhanjaya Pencegahan Rasuah Malaysia (SPRM).

Jumlah akaun yang dibekukan dalam siasatan pihak berkuasa itu sebanyak 192 akaun bank bernilai RM39 juta dan tindakan diambil mengikut Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (AMLATFPUAA 2001).

SPRM dalam kenyataannya, berkata dana berjumlah melebihi RM39 juta itu membabitkan 192 akaun terdiri daripada 35 akaun syarikat dan 157 akaun individu.

“SPRM kini sedang giat memperoleh maklumat dalam siasatan berhubung dakwaan penyelewengan dana negara berjumlah anggaran RM2.3 bilion,” katanya dalam satu kenyataan hari ini.

SPRM berkata, pihak juga menggeledah kediaman bekas menteri kanan dan dua ahli perniagaan bergelar Tan Sri itu.

Katanya, dua ahli perniagaan itu juga sudah dirakamkan percakapan.

“SPRM merakam pernyataan dua individu bergelar Tan Sri berkenaan, selain menggeledah kediaman serta premis-premis berkaitan membabitkan bekas menteri kanan dan ahli perniagaan berkenaan, kelmarin.

“Kesemua mereka juga sudah diserahkan notis mengikut Seksyen 36 Akta SPRM 2009 dan Seksyen 44 Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (AMLATFPUAA 2001) bagi tindakan-tindakan itu dan susulan itu beberapa dokumen berkaitan kes yang diperoleh,” katanya


Berkali-kali Zahid, Najib aniaya Muhyiddin

Tindakan Presiden UMNO Ahmad Zahid Hamidi dan sekutunya Najib Razak menarik sokongan terhadap Tan Sri Muhyiddin Yassin bukan kali pertama penganiayaan yang telah mereka buat.

Penganiayaan paling besar dibuat ialah pada Julai 2015 apabila Najib yang ketika itu Perdana Menteri memecat Muhyiddin daripada jawatan Timbalan Perdana Menteri (TPM).

Najib kemudian melantik Zahid sebagai TPM dan Menteri Dalam Negeri. Muhyiddin yang ketika itu Timbalan Presiden UMNO juga dipecat daripada parti, sebelum diganti oleh Zahid.

Pemecatan Muhyiddin dibuat kerana beliau terlalu lantang mempersoalkan isu dana 1Malaysia Development Berhad (1MDB).

Ini dijelaskan bekas Ketua Setiausaha Negara Dr Ali Hamsa dalam perbicaraan Najib berhubung dakwaan meminda laporan akhir audit syarikat pelaburan milik kerajaan itu.

Pada Pilihan Raya Umum Ke-14, Barisan Nasional (BN) dipimpin Najib kalah teruk kepada Pakatan Harapan (PH) yang turut disertai Muhyiddin menerusi Bersatu. Ahli-Ahli Parlimen BN buat pertama kali dalam sejarah duduk di kerusi pembangkang.

Namun pemerintahan PH hanya bertahan selama 22 bulan apabila Perdana Menterinya, Tun Dr Mahathir Mohamad meletak jawatan. Susulan itu Muhyiddin bersama beberapa pemimpin PAS, dan Ahli Parlimen PKR menubuhkan kerajaan baharu dengan sokongan UMNO diketuai Zahid.

Pada 1 Mac 2020 Muhyiddin mengangkat sumpah jawatan Perdana Menteri di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Muhyiddin kemudian melantik sembilan ahli UMNO menjadi menteri dan lima timbalan menteri di dalam Kabinetnya.

Namun sejak awal tahun ini gerakan didalangi Zahid dan Najib mula digerakkan di kalangan pemimpin UMNO untuk menganiaya sekali lagi Muhyiddin dengan rancangan menjatuhkan kerajaan PN, yang mendapat sokongan rakan karib Zahid, Anwar Ibrahim.

Terakhir, penganiayaan itu dilakukan semalam apabila untuk kali ketiga Zahid dan sekutunya mengumumkan mereka tidak lagi menyokong PN dan Muhyiddin.

Zahid dan sekutunya menjadikan isu ordinan darurat dengan menuduh kerajaan PN dan Perdana Menteri menderhaka kepada Agong selain kegagalan menangani Covid-19, sebagai sebab untuk menarik balik sokongan.

Namun, hakikatnya rakyat tahu bahawa Zahid, Najib dan sekutu mereka mahu melepas diri daripada puluhan kes-kes mahkamah membabitkan pecah amanah, penyelewengan dan pengubahan wang haram berjumlah berbilion-bilion ringgit.

Malah, Najib sendiri sudah dijatuhi hukuman penjara dan denda. Cuma sekarang masih menunggu rayuan terhadap hukuman itu.

Disebabkan Muhyiddin enggan membantu melepaskan mereka daripada kes-kes mahkamah itu Zahid, Najib dan sekutu mereka di dalam MT, termasuk Timbalan Presiden UMNO Mohamad Hasan – yang mukanya dilihat bersih – untuk menganiaya Perdana Menteri sekali lagi.


Isteri dan anak Isa Samad jadi pertaruhan UMNO tawan Negeri Sembilan bersama PH

UMNO mempertaruhkan isteri dan anak pemimpin veteran mereka, Tan Sri Mohd Isa Abdul Samad dalam usaha untuk menawan Negeri Sembilan bersama-sama Pakatan Harapan (PH) pada Pilihan Raya Negeri nanti.

Semasa pengumuman calon malam tadi, UMNO mengesahkan isteri Isa, Puan Sri Bibi Sharliza Mohd Khalid dan anaknya Mohd Najib menjadi calon yang akan mewakili parti tersebut untuk bergandingan dengan PH bagi memenangi PRN Negeri Sembilan.

Bibi Sharliza yang juga Ketua Wanita UMNO Negeri Sembilan bertanding di Dewan Undangan Negeri (DUN) Juasseh.

Mohd Najib yang juga Timbalan Ketua UMNO Port Dickson pula menjadi taruhan BN di DUN Bagan Pinang.

Untuk rekod, UMNO akan bertanding 17 kerusi DUN Negeri Sembilan.

Untuk rekod, Isa merupakan bekas Menteri Besar Negeri Sembilan selama 22 tahun dari April 1982 hingga Mac 2004.

Pada 3 Februari 2021, Mahkamah Tinggi Kuala Lumpur mensabitkan Isa, 74, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak oleh FELDA.

Kesalahan itu didakwa dilakukan di Tingkat 49, Menara Felda, Platinum Park, Persiaran KLCC, di sini antara 21 Julai 2014 hingga 11 Disember 2015.

Hakim, Datuk Mohd Nazlan Mohd Ghazali menjatuhi hukuman penjara enam tahun bagi setiap pertuduhan menjadikan jumlah keseluruhan adalah sebanyak 54 tahun serta denda RM15.45 juta atau dipenjara 18 tahun, jika gagal membayar denda berkenaan.

Bagaimanapun, Isa hanya perlu menjalani hukuman penjara enam tahun selepas mahkamah memerintahkan supaya hukuman penjara itu berjalan serentak.

Kes rasuah Isa ketika ini masih berada di peringkat Mahkamah Rayuan.


PM lancar yayasan bantu kanak-kanak terjejas akibat Covid-19

Perdana Menteri, Datuk Seri Ismail Sabri Yaakob malam ini melancarkan Yayasan Keluarga Malaysia yang berperanan sebagai institusi membantu anak-anak Keluarga Malaysia yang terkesan akibat pandemik Covid-19.

Perdana Menteri, berkata melalui yayasan itu, anak-anak Keluarga Malaysia berpeluang memperoleh sokongan terutama dari aspek pendidikan sehingga mereka mencapai usia 18 tahun.

Katanya, Yayasan Keluarga Malaysia juga adalah manifestasi kasih sayang seluruh anggota masyarakat yang dizahirkan bersama untuk anak-anak yang terkesan akibat pandemik.

“Seterusnya, Yayasan ini akan melebar sayap perlindungannya kepada anak-anak Keluarga Malaysia yang lain, yang turut memerlukan sokongan seumpamanya.

“Inilah maksud keterangkuman, kebersamaan dan kesyukuran dalam Keluarga Malaysia. Saya menyeru seluruh Keluarga Malaysia, bersama membantu generasi ini.

“Harapan saya, dengan adanya Yayasan Keluarga Malaysia, tidak ada lagi anak Keluarga Malaysia yang terpaksa melalui penderitaan bersendirian,” katanya lapor Bernama.

Terdahulu dalam ucapannya, Perdana Menteri, turut berkongsi kisah 13 orang anak yang masih kecil usianya daripada dua buah keluarga yang hilang tempat bergantung dan berpaut kasih yang turut menjadi salah satu pendorong kerajaan menubuhkan Yayasan Keluarga Malaysia.

Katanya, mereka ialah adik Nazurah Nabilah Benyajeed, 19, yang terpaksa menjaga tujuh adiknya manakala adik Hadrami Hasil menjadi kepala keluarga pada usia 11 tahun untuk meneruskan kelangsungan hidup bersama empat adiknya termasuk adik bongsu yang baru berusia 3 tahun.

Katanya, anak-anak berkenaan adalah antara 5,173 anak Keluarga Malaysia yang menjadi yatim dan yatim piatu kerana wabak Covid-19.

“Bayangkan, betapa besarnya tanggungjawab yang digalas mereka. Yang hilang bukan sahaja ibu-bapa, bahkan waktu bahagia, membesar sebagai kanak-kanak biasa.

“Maka, dengan rasa rendah diri saya ingin menyeru seluruh Keluarga Malaysia untuk berkongsi kasih sayang dengan anak-anak ini agar mereka dapat menikmati kehidupan seperti rakan-rakan seusia mereka,” katanya.


Muhyiddin dahulukan amanah, berbanding kuasa politik

Kata orang tua-tua: “Nak tahu eloknya orang, tanyalah kawan, nak tahu tidak eloknya orang, tanyalah lawan”.

Benar sungguh kata-kata itu dan ia terpakai kepada semua, dengan apa yang disampaikan oleh kawan atau lawan itu boleh mencipta persepsi atau tanggapan kepada orang yang menjadi subjek perbualan.

Persepsi yang tercipta boleh menaikkan seseorang itu jika ia berpunca daripada kata-kata atau maklumat yang baik, namun boleh menjatuhkan jika apa yang disampaikan semua negatif belaka.

Dalam politik, persepsi adalah antara elemen sangat penting yang boleh menyebabkan pemimpin atau partinya dihormati dan menjadi pilihan atau jika sebaliknya, boleh mendatangkan rasa jengkel atau kebencian.

Di negara kita, ada pemimpin dan kerajaannya jatuh kerana gagal mengawal persepsi buruk yang dimainkan, namun lebih ramai yang berundur kerana pendirian dan prinsip peribadi yang tidak disukai rakan atau lawan.

Dalam politik dan di negara mengamalkan demokrasi berparlimen seperti Malaysia, kerajaan dibentuk berdasarkan majoriti yang ada di Dewan Rakyat, lebih tepat lagi sokongan majoriti daripada keseluruhan 222 ahli Parlimen yang menang pilihan raya umum.

Perdana Menteri pula dipilih secara konsensus dalam kalangan parti yang mempunyai majoriti walaupun sokongan itu bukan datang daripada parti komponen, asalkan lebih banyak daripada pakatan pembangkang walaupun ia datang dari parti yang pernah menjadi lawan sekali pun.

Jika sokongan itu ditarik balik sehingga jumlah majoriti dimilikinya di Dewan Rakyat disangsikan, maka Perdana Menteri harus berundur, meletak jawatan dan menunggu sama ada wujud kumpulan lain yang mempunyai majoriti atau andai mahu jalan lebih mudah, membubarkan Parlimen dan mengadakan pilihan raya umum.

Itu yang berlaku kepada Tan Sri Muhyiddin Yassin, Perdana Menteri kelapan yang terpaksa melepaskan jawatan akibat permainan politik walaupun menjadi kesayangan kerana prinsip dan pendiriannya yang merendah diri serta prihatin yang terserlah melalui segala macam bantuan disalurkan kepada rakyat yang terjejas akibat ancaman pandemik Covid-19.

Enam tahun lalu, beliau dipecat daripada jawatan Timbalan Perdana Menteri kerana mempertahankan prinsip tidak berkompromi dalam kes penyelewengan dana 1Malaysia Development Berhad (1MDB) dan ketika itu tiada siapa menjangka beliau akan diangkat kemudiannya menjadi ketua di Putrajaya.

Prinsip beliau sangat mudah, ikut dan patuh sumpah jawatan untuk sentiasa menjunjung, melindungi dan mempertahankan Perlembagaan. Bagi beliau, jawatan disandang bukan suatu kemegahan, sebalknya datang dengan bebanan tanggungjawab yang berat.

Apatah lagi, beliau memimpin negara dalam keadaan krisis kesihatan dan ekonomi yang tidak pernah berlaku sebelum ini dan pada masa sama, terus digugat dari segi politik.

Episod 2016 berulang apabila beliau sekali lagi hilang jawatan apabila berundur sebagai Perdana Menteri pada 16 Ogos lalu, namun prinsipnya kekal tidak berubah, rela berkorban daripada bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan.

Apa yang merugikan adalah kerana kita tidak dapat melihat perubahan yang tidak pernah disaksikan di negara ini melalui tawaran kerjasama rentas parti tanpa mengira ideologi yang ditawarkan Muhyiddin kepada semua parti politik di Malaysia, semata-mata untuk melindungi rakyat dan memulihkan ekonomi.

Reformasi politik juga seiring dengan apa yang sering dilaungkan oleh pembangkang, tetapi nampaknya kuasa lebih menjadi dambaan dengan harapan pemimpin mereka pula dapat Perdana Menteri dan parti mereka dapat membentuk kerajaan.

Azizi Ismail
Rawang, Selangor
*Pembaca Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Siapa Sahfri memandai cakap sebagai wakil MP BN? Dia MP ke? soal Nazri

Setiausaha Eksekutif Barisan Nasional (BN), Datuk Mohamad Sahfri Ab Aziz tidak layak bercakap sebagai wakil kepada Ahli-Ahli Parlimen (MP) BN, tempelak Ahli Parlimen Padang Rengas, Datuk Seri Nazri Aziz.

Sahfri sebelum ini mendakwa surat sokongan 40 MP BN tidak benar, ia bagaimanapun disahkan ketulenannya oleh Timbalan Perdana Menteri Datuk Seri Ismail Sabri Yaakob hari ini dan juga diakui oleh Nazri sendiri sebagai surat yang sah.

Nazri membidas Sahfri tidak layak untuk bercakap bagi pihak MP BN, malah beliau bukan MP yang dipilih oleh rakyat dan tidak berhak untuk bersuara.

“Mohamad Sahfri ini siapa? Beliau ahli Parlimenkah? Bagaimana beliau boleh bercakap bagi pihak Ahli-ahli Parlimen BN?

“Semua ahli Parlimen BN bersetuju melantik Ismail Sabri sebagai ketua whip kita di Parlimen. Jadi beliau berhak untuk menggunakan lambang BN bagi menyatakan perkara sebenar yang telah berlaku,” kata Nazri menurut laporan Awani.

Jelas Nazri, memandangkan Presiden UMNO, Datuk Seri Ahmad Zahid Hamidi didapati positif Covid-19 dan tidak dapat hadir ke Parlimen, tempatnya digantikan Ismail Sabri sebagai wakil kepada MP BN di Parlimen.

“Memandangkan Presiden Umno, Datuk Seri Ahmad Zahid Hamidi positif Covid-19 dan terpaksa kuarantin di rumah, maka Ismail Sabri merupakan wakil ahli Parlimen BN bagi membuat keputusan penting sebegini.

“Takkan kerana Zahid tiada, maka keputusan tidak boleh dibuat? Jadi Mohd Sahfri tidak ada hak bagi menafikan sokongan kami,” kata Nazri lagi.

Pada Khamis, satu kenyataan yang menyatakan pendirian 40 MP BN menyokong kerajaan Perikatan Nasional (PN) pimpinan Perdana Menteri Tan Sri Muhyiddin Yassin dikeluarkan.

Kenyataan itu ditandatangani Ismail Sabri, yang mempengerusikan mesyuarat melibatkan 40 MP BN, yang secara konsensus menyokong kerajaan PN diterajui Muhyiddin.


KKM sasar 60% remaja 12-17 tahun terima dos pertama pada November

Kementerian Kesihatan Malaysia (KKM) menyasarkan 60 peratus remaja berusia 12 hingga 17 tahun menerima sekurang-kurangnya satu dos vaksin pada November depan, kata Pasukan Bertindak Imunisasi Covid-19 Remaja (CITF-A).

Dalam kenyataan hari ini, CITF-A juga akan memastikan sasaran 80 peratus remaja mendapat dos lengkap sebelum sesi persekolahan dibuka pada 2022, akan tercapai dengan kerjasama semua pihak.

Menurut CITF-A, proses pemberian vaksin kepada remaja akan dilakukan melalui tiga kaedah iaitu secara jangkau luar ke sekolah atau institusi secara berjadual.

Bagi memudahkan remaja yang akan menduduki peperiksaan utama di sekolah berasrama, janji temu vaksin dos pertama akan diberikan di klinik swasta atau sekolah, yang berhampiran, manakala doa kedua akan diberi di sekolah masing-masing atau di lokasi pemberian dos pertama jika sekolah belum dibuka.

Selain itu, khusus untuk remaja dengan komorbid di mana mereka perlu mendapatkan vaksin di hospital atau klinik kesihatan yang merawat mereka.

CITF-A turut memaklumkan bagi remaja yang tidak dapat hadir bersama ibu bapa atau penjaga, mereka akan diberikan temu janji ke klinik kesihatan swasta yang berdekatan melalui aplikasi MySejahtera.

Menurut CTIF-A, jenis vaksin yang akan digunakan adalah dua dos suntikan Pfizer, yang telah mendapat kelulusan berstatus pendaftaran bersyarat oleh Bahagian Regulatori Farmasi Negara.